Malaysia iktiraf vaksin dalam senarai WHO
Oleh KOSMO!

24 Mac 2022, 5:38 pm
PETALING JAYA – Kementerian Kesihatan (KKM) mengiktiraf pengembara yang telah melengkapkan rejimen penuh vaksin Covid-19 yang diluluskan di bawah Penyenaraian Penggunaan Kecemasan Pertubuhan Kesihatan Sedunia (WHO).
Menterinya, Khairy Jamaluddin Abu Bakar berkata, Malaysia juga akan menerima vaksin yang telah diluluskan penggunaannya oleh pihak berkuasa kawal selia dalam negara lain walaupun yang tiada dalam senarai itu.
“Senarai jenis dan jenama vaksin ini akan dikemaskini dari semasa ke semasa.
“Contoh vaksin yang diiktiraf ialah Zifivax (China, Indonesia, Pakistan), Minhai (China, Indonesia), CoviVac (Cambodia, Rusia), Medigen (Taiwan), ZyCoV-D (India), Turkovac (Turkey) dan Covifenz (Canada),” katanya pada sidang akhbar di Parlimen hari ini. – KOSMO! ONLINE.


Penjara, denda jika tipu maklumat MySejahtera
Oleh KOSMO!

24 Mac 2022, 5:43 pm
PETALING JAYA – Pengembara yang didapati membuat pengisytiharan palsu di dalam aplikasi MySejahtera akan dikenakan tindakan penjara dan denda.
Menteri Kesihatan, Khairy Jamaluddin Abu Bakar berkata, adalah menjadi satu kesalahan sekiranya pengembara memberikan maklumat palsu ketika mengisi maklumat di aplikasi tersebut.
“Ia merupakan satu kesalahan di bawah Seksyen 22(d) Akta Pencegahan dan Pengawalan Penyakit Berjangkit 1988 [Akta 342].
“Sabit kesalahan, boleh dihukum di bawah seksyen 24 Akta 342, sama ada didenda atau dipenjara atau kedua-duanya.” katanya pada sidang akhbar di Parlimen hari ini. -KOSMO! ONLINE.


TDM, TDS teruskan latihan peperangan konvensional
Oleh MASTURAH SURADI

24 Mac 2022, 6:14 pm
JOHOR BAHRU – Kerjasama bilateral Malaysia dan Singapura diteruskan melalui perlaksanaan Eksesais Semangat Bersatu Siri 26/2022 diantara Tentera Darat Malaysia (TDM) dan Tentera Darat Singapura (TDS) yang sebelum ini tertangguh akibat pandemik Covid-19.
Panglima Tentera Darat Malaysia, Jeneral Tan Sri Datuk Seri Zamrose Mohd. Zain berkata, sebelum ini, latihan tersebut tidak dapat dilaksanakan hampir dua tahun akibat penularan wabak itu dan kini berjaya dilaksanakan dalam keadaan norma baharu dan mengikut prosedur operasi standard (SOP).
Katanya, latihan berlangsung selama tujuh hari itu melibatkan konsep eksesais yang menjurus kepada operasi ofensif melibatkan dua fasa peperangan konvensional.
“Latihan ini bertujuan menguji fungsi pasukan infantri dengan penglibatan pelbagai elemen tempur dan bantuan tempur dalam menangani sebarang ancaman di samping mencapai kerjasama bilateral sesama negara.
“Eksesais semangat bersatu siri 26/2022 kali ini dimulakan dengan latihan silang sebelum diteruskan dengan latihan medan.
“Penerapan norma-norma baharu dan standard operating procedures (SOP) juga telah diberi perhatian sepanjang pelaksanaan eksesais bagi mengelakkan penularan wabak Covid-19 di kalangan peserta eksesais,”katanya.

Beliau berkata demikian pada sidang media selepas hadiri Upacara Penutup Eksesais Semangat Bersatu Siri 26/2022 di Kawasan Am Felda Ulu Tebrau hari ini.
Turut hadir, Panglima Tentera Darat Singapura, Brigedier Jeneral Neo Chin Wee David.
Zamrose berkata, pelaksanaan eksesais semangat bersatu itu merupakan eksesais gabungan yang dilaksanakan pada setiap tahun secara bergilir di antara TDM dan TDS sejak tahun 1990.
Katanya, penglibatan peserta eksesais semangat bersatu pada tahun ini adalah terdiri daripada pasukan-pasukan di bawah naungan Formasi 7 Briged iaitu 6 RRD, 5 RAMD, dan pasukan TRUP 3 Div dengan jumlah penglibatan seramai 41 pegawai dan 441 lain-lain pangkat.
Manakala, penyertaan dari TDS pula diwakili oleh 1st Bn Singapore Guard, Tentera Darat Singapura adalah terdiri dari sembilan pegawai dan 85 lain-lain pangkat.- KOSMO! ONLINE.


Siar kandungan melampau, Finas boleh batal lesen
Oleh HANISAH SELAMAT

24 Mac 2022, 4:49 pm
PETALING JAYA – Perbadanan Kemajuan Filem Nasional Malaysia (Finas) berhak membatalkan lesen sesebuah penerbitan andai pemegang lesen disabitkan kesalahan berkaitan isu kejujuran, penipuan dan moral.
Ketua Pegawai Eksekutif Finas, Prof. Dr. Md. Nasir Ibrahim berkata demikian merujuk kontroversi babak keterlaluan yang dimuatkan aktor Zul Ariffin menerusi Instagram hingga mencetuskan polemik dalam kalangan masyarakat.
Katanya, tindakan memuat naik babak keterlaluan sebegitu dilihat sebagai sesuatu pelakuan tidak sensitif terhadap budaya kesopanan dan kesusilaan yang diamalkan rakyat Malaysia.
“Situasi sebegini tidak sewajarnya berlaku dan Finas memandang serius isu tersebut.
“Finas ingin menekankan penguatkuasaan tapisan kandungan filem dan televisyen di negara adalah bukan di bawah bidang kuasa kami.
“Namun selaku badan yang dipertanggungjawabkan dalam pengeluaran lesen penerbitan filem tempatan, Finas akan mengambil tindakan sewajarnya berdasarkan Peraturan-Peraturan Perlesenan Perbadanan Kemajuan Filem Nasional Malaysia (1983), Peraturan 6 (2).

“Finas boleh membatalkan sesuatu lesen jika pemegang lesen itu telah disabitkan atas suatu kesalahan berkenaan dengan kecurangan, fraud atau keburukan akhlak,” katanya.
Pada masa sama, Md. Nasir berkata, sebagai badan peneraju industri perfileman negara, Finas turut mengingatkan semua penggiat industri kreatif supaya lebih berhati-hati dalam menghasilkan karya.
Terdahulu, klip ‘panas’ membabitkan Zul bersama aktres baharu, Siti Hariesa yang mengundang kecaman sudah dipadam dalam Instagram.
Malah aktor berusia 36 tahun itu juga memohon maaf atas ketelanjurannya.
Namun pelbagai agensi termasuk di peringkat kementerian cukup memandang serius isu berkenaan hingga pelakon tersebut serta penerbitnya, Erma Fatima dipanggil ke pejabat Suruhanjaya Komunikasi dan Multimedia Malaysia (SKMM) bagi membantu siasatan. – KOSMO! ONLINE


Elak ke Siam jika tiada urusan penting
Oleh ROSLIZA MOHAMED

24 Mac 2022, 3:25 pm
TUMPAT – Rakyat Kelantan tidak digalakkan untuk melintasi sempadan ke negara Thailand jika tiada keperluan penting selepas negara beralih ke fasa endemik bermula 1 April ini.
Menteri Besar Kelantan, Datuk Ahmad Yakob berkata, bagaimanapun, mereka yang mempunyai urusan penting melibatkan perniagaan boleh berkira-kira untuk ke negara berkenaan pada bulan depan.
“Nasihat saya kepada rakyat Kelantan, elakkan ke sana (Thailand) jika tiada keperluan. Sekiranya ada urusan penting atau melibatkan perniagaan, ia tiada masalah.
“Sehubungan itu, kita juga sentiasa mendapat perkembangan semasa mengenai kes Covid-19 daripada Majlis Keselamatan Negara dan Kementerian Kesihatan,” katanya selepas merasmikan Taman Bandar Tumpat di Kampung Baru Nelayan di sini hari ini.
Mengulas lanjut, Ahmad memberitahu, beliau berharap rakyat Kelantan sentiasa patuh dengan prosedur operasi standard yang ditetapkan meskipun negara sudah memasuki fasa endemik.
Dalam perkembangan lain, menurutnya, menjelang bulan Ramadan, beliau menasihatkan orang ramai tidak berada di satu-satu tempat selepas menunaikan solat terawih. – KOSMO! ONLINE.


Dilempar objek disyaki berisi air kencing ketika memandu
Oleh KOSMO!

24 Mac 2022, 3:34 pm
PETALING JAYA – Bermacam-macam ragam serta tingkah laku yang ditunjukkan oleh pemandu pemandu di atas jalan raya.
Terbaharu, tular satu rakaman kamera papan pemuka (dashcam) berdurasi 35 saat memaparkan seorang pemandu mendakwa dibaling objek yang dipercayai berisi air kencing oleh seorang pemandu lori.
Menerusi satu perkongsian di Facebook Muhammad Saifulzaman Sabirin berkata, dia yang sedang memandu dan cuba memotong lori terbabit terkejut apabila secara tiba-tiba dilempar objek yang dipercayai berisi air kencing oleh pemandu lori itu terhadap keretanya.
“Tidak tahu dia kenapa, ngam sampai sebelah dia, dia buka tingkap terus lempar.
“Kami berhenti di Pusat Rehat dan Rekreasi (R&R) dan sahkan itu air kencing,” tulisnya di Facebook.
Masa kejadian tersebut difahamkan berlaku semalam namun lokasi tidak dapat dipastikan.

Rata-rata orang ramai turut bersimpati terhadap nasibnya dan mengarahkan pemandu kereta itu membuat laporan polis.
“Buat report pul, mana boleh buang benda ikut suka hati bukan air kencing je, tiada adablah, pantang betul akak kalau orang suka buang benda keluar bahaya betul.
“Bukan sebab cermin boleh pecah kita pun kalau terkejut boleh terpusing stereng refleks kan, naya anak bini dalam kereta. Allahuakbar tak terbayang, moga kita sentiasa dalam lindunganNya selalu,” kata Haslinda Hj Abas
“Aduhai memang kurang ajar namanya, ambil tindakan selanjutnya,” jelas Norezah Amari.
Sementara itu, Nana Red Giantss menyatakan kesyukuran bahawa pemandu serta keluarganya selamat daripada sebarang kemalangan susulan daripada insiden itu.
“Kurang ajar, syukur Alhamdulillah korang tiada apa-apa,” ujarnya. – KOSMO! ONLINE


Tinggal cecair vape, rokok seludup dalam premis kosong
Oleh YATIMIN ABDULLAH

24 Mac 2022, 3:39 pm
TUMPAT – Pasukan Polis Marin (PPM) Wilayah Tiga Pengkalan Kubor merampas pelbagai peralatan dan cecair vape termasuk rokok seludup bernilai RM519,300 dalam serbuan di sebuah premis kosong di Kampung Simpangan di sini semalam.
Serbuan itu dijalankan kira-kira pukul 5 petang apabila PPM Wilayah Tiga Pengkalan Kubor menjalankan risikan selepas menerima maklumat awam.
Komander PPM Wilayah Tiga, Asisten Komisioner Norzaid Muhammad Said berkata, anggota bertugas menerima maklumat semasa melakukan rondaan rutin terus membuat serbuan di kawasan tersebut.
Menurutnya, semasa pemeriksaan dijalankan, PPM mendapati pintu premis berkenaan tidak berkunci.
“Pemeriksaan lanjut di dalam premis itu telah menjumpai pelbagai peralatan rokok elektronik, cecair vape dan rokok seludup.
“Kami menunggu selama hampir satu jam namun, tiada individu yang tampil untuk mengambil kesemua barangan tersebut. Siasatan awal mendapati, kesemua barangan tersebut dipercayai akan diseludup ke negara jiran,” katanya dalam satu kenyataan hari ini. – KOSMO! ONLINE.


Laporan palsu dirogol lelaki Afrika, wanita Jepun didenda
Oleh NUZULSHAM SHAMSUDDIN

24 Mac 2022, 3:45 pm
PETALING JAYA – Tindakan seorang penuntut kolej swasta warga Jepun yang membuat laporan polis palsu kononnya disamun dan dirogol lelaki Afrika membawa padah, apabila dia didenda maksimum RM2,000 oleh Mahkamah Majistret di sini hari ini.
Majistret Muhamad Iskandar Zainol menjatuhkan hukuman denda itu terhadap Ageha Matsuzaki, 20, selepas wanita itu mengaku bersalah atas pertuduhan disabitkan ke atasnya selepas pertuduhan dibacakan dalam bahasa Inggeris.
Sekiranya tertuduh gagal membayar jumlah denda itu, dia boleh dipenjara selama dua bulan dan tertuduh membayar jumlah denda berkenaan.
Mengikut pertuduhan, Ageha didakwa telah memberikan maklumat secara bertulis yang tertuduh mengetahui ianya adalah palsu sehingga menyebabkan pegawai penyiasat polis melakukan siasatan.
Kesalahan itu dilakukan di Balai Polis Seri Kembangan di sini pukul 12.30 tengah hari pada 2 Februari lalu yang didakwa mengikut Seksyen 182 Kanun Keseksaan.
Hukuman bagi seksyen memperuntukkan penjara maksimum enam bulan atau denda maksimum RM2,000 atau kedua-duanya.

Terdahulu peguam Mustaqeem Aziz yang mewakili tertuduh memohon mahkamah mengenakan hukuman ringan dengan alasan pengakuan salah tertuduh telah menjimatkan masa mahkamah dan kesalahan yang dilakukan telah memberi pengajaran.
Bagaimanapun Timbalan Pendakwa Raya Mohamad Wafi Husain memohon mahkamah mengenakan hukuman berat kerana perbuatan tertuduh yang membuat laporan palsu menyusahkan banyak pihak terutama pihak polis. – KOSMO! ONLINE.


Kelantan keluar dana RM10 juta atasi banjir kilat
Oleh ROSLIZA MOHAMED

24 Mac 2022, 4:39 pm
TUMPAT – Kerajaan negeri Kelantan telah meluluskan peruntukan sebanyak RM10 juta untuk menjalankan kerja-kerja menyelenggara atau membaik pulih sistem perparitan di negeri ini bagi mengatasi masalah banjir kilat.
Menteri Besar Kelantan, Datuk Ahmad Yakob berkata, perkara itu diputuskan dalam Mesyuarat Exco Kerajaan Negeri yang diadakan semalam.
“Dalam mesyuarat itu, kerajaan negeri telah meluluskan sebanyak RM10 juta untuk menangani masalah banjir kilat khususnya di Kota Bharu yang sering berlaku masalah berkenaan apabila hujan lebat.
“Jabatan Pengairan dan Saliran (JPS) Kelantan telah diberikan tanggungjawab untuk melakukan pembersihan, mendalamkan dan pembinaan longkang baharu di kawasan yang dikenal pasti bermasalah semasa hujan lebat,” katanya.
Beliau berkata demikian ketika ditemui pemberita selepas Program Jjupo Mata Bersama Rakyat dan Pengiystiharan Taman Bandar Tumpat di Kampung Baru Nelayan, di sini hari ini.
Mengulas lanjut, Ahmad memberitahu, JPS juga sedang mengenal pasti saluran air utama di semua kawasan untuk dibersih dan dinaik taraf bagi membolehkan aliran air sekali gus mengelakkan banjir kilat. – KOSMO! ONLINE.


Isu migrasi dan buruh paksa jadi agenda tetap Malaysia
Oleh MOHD. HUSNI MOHD. NOOR

24 Mac 2022, 4:04 pm
PUTRAJAYA – Isu migrasi dan buruh paksa akan dimasukkan sebagai salah satu agenda tetap perbincangan dalam Dialog Strategik United Kingdom (UK)-Malaysia bermula tahun ini.
Perkara itu dicadangkan Menteri Sumber Manusia, Datuk Seri M. Saravanan ketika pertemuan bersama Pesuruhjaya United Kingdom Mengenai Migrasi dan Perhambaan Moden, Andrew Patrick dalam siri lawatan ke London, 23 Mac lalu.
Saravanan menerusi kenyataan akhbar hari ini berkata, cadangan itu disambut baik oleh Patrick dan ia akan dijadikan sebagai agenda tetap tahunan selain mengutarakan cadangan tersebut dalam Mesyuarat Jemaah Menteri yang akan datang.
“Saya percaya usaha ini akan membuahkan hasil yang positif kerana isu migrasi dan buruh paksa perlu ditangani melalui kerjasama strategik dengan pelbagai pihak berkepentingan,” katanya.
Ujar beliau, pada pertemuan sama, beliau telah berkongsi inisiatif kerajaan untuk menangani isu buruh paksa yang dikaitkan dengan penghasilan produk syarikat Malaysia.
Saravanan berkata, perbincangan turut berkait mengenai langkah Malaysia meminta dan penguatkuasaan akta perburuhan, Pelan Tindakan Nasional berhubung Buruh Paksa (NAPFL) dan aplikasi mudah alih Working for Workers. – KOSMO! ONLINE.


PAPSMA mahu APS di bawahnya diberi kuota fasilitator
Oleh LUQMAN RIDHWAN MOHAMED NOR

24 Mac 2022, 3:54 pm
PUTRAJAYA – Kerajaan disaran memberikan kuota khas sebagai fasilitator kepada agensi pekerjaan swasta (APS) di bawah Pertubuhan Kebangsaan Agensi Perkhidmatan Swasta Malaysia (PAPSMA).
Menurut Setiausaha Agungnya, Dr. N. Sukumaran, ia bermatlamat untuk membantu sejumlah majikan dalam kalangan perusahaan mikro, kecil dan sederhana (PMKS) merekrut pekerja asing.
“Ini termasuk kesemua 501 agensi berdaftar dalam lesen kategori C di bawah Kementerian Sumber Manusia (KSM) supaya memperoleh kuota berkenaan demi membantu golongan majikan dalam urusan permohonan pekerja asing menerusi Sistem Pengurusan Berpusat Pekerja Asing (FWCMS).
“Ramai dalam kalangan majikan itu gagal dalam memenuhi keperluan-keperluan yang disyaratkan dalam membuat permohonan itu, sekali gus menafikan peluang mereka untuk mendapatkan pekerja asing,” katanya pada sidang akhbar hari ini.
Sukumaran berkata, Menteri Sumber Manusia, Datuk Seri M. Saravanan sendiri mengakui bahawa terdapat majikan yang menghadapi kesukaran untuk memohon secara dalam talian menggunakan FWCMS.
Justeru, katanya, pihaknya menggalakkan majikan PMKS menggunakan kuota yang diperoleh APS sebagai fasilitator untuk membantu mereka merekrut pekerja asing.

“Langkah ini sebagai usaha membantu mereka dalam menyambung semula perniagaan atau menghidupkan semula (perniagaan) selepas ada yang terpaksa gulung tikar akibat pandemik Covid-19 selain mempunyai masalah tenaga kerja tidak mencukupi,” ujarnya.
Menurut Sukumaran, usaha memberikan kuota khas itu antara lain bagi mengelak mana-mana majikan yang terdesak untuk merekrut pekerja asing menggunakan khidmat ejen-ejen haram yang cuba mengaut keuntungan dengan cara salah. – KOSMO! ONLINE.


Dewan Rakyat pinda keputusan usul Subseksyen 4(5) SOSMA
Oleh MOHD RIDZAUDDIN ROSLAN

24 Mac 2022, 5:00 pm
KUALA LUMPUR- Dewan Rakyat hari ini membuat pindaan terhadap keputusan undian belah bahagian bagi usul berkaitan Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA).
Perkara itu diumumkan Yang di-Pertua Dewan Rakyat, Tan Sri Azhar Azizan Harun selepas pihaknya dimaklumkan bahawa terdapat kesalahan dalam proses pengiraan undi yang dijalankan semalam.
Katanya, pihaknya diberitahu bahawa Ahli Parlimen Besut, Datuk Seri Idris Jusoh ditandakan sebagai tidak hadir ketika undian, namun wakil rakyat itu hadir dan membuat undian.
“Ahli Parlimen Jempol (Datuk Seri Salim Sharif) yang juga penghitung undi bagi blok D1 memaklumkan telah terkhilaf menandakan Ahli Parlimen Besut tidak hadir dalam senarai undi, walaupun sebenarnya beliau hadir semasa undian.
“Oleh itu, saya menggunakan Peraturan Mesyuarat 100 meminda keputusan belah bahagian bagi usul itu, daripada 84 undi bersetuju kepada 85 undi bersetuju,” katanya di Dewan Rakyat tadi.
Tambahnya, jumlah Ahli Parlimen tidak hadir pula dipinda daripada 50 kepada 49 manakala jumlah undi tidak bersetuju tetap sama.

Bagaimanapun, pindaan itu tidak mengubah keputusan semalam memandangkan jumlah Ahli Parlimen yang tidak menyokong usul itu melebihi jumlah yang bersetuju.
Semalam, Dewan Rakyat gagal meluluskan usul untuk melanjutkan tempoh kuat kuasa Subseksyen 4(5) SOSMA untuk tempoh lima tahun lagi. -KOSMO! ONLINE


Hujan lebat, ribut petir di 7 negeri petang ini
Oleh NOR AZIAH MAT NOH

24 Mac 2022, 3:49 pm
PETALING JAYA – Amaran ribut petir, hujan lebat dan angin kencang dijangka melanda beberapa kawasan di tujuh buah negeri sehingga pukul 5 petang nanti.
Jabatan Meteorologi Malaysia (MetMalaysia) dalam satu kenyataan berkata, amaran ribut petir melibatkan negeri Kedah termasuk sekitar Padang Terap, Sik, Baling, Kulim dan Bandar Baharu.
“Selain itu, cuaca yang sama dijangka berlaku di Perak melibatkan kawasan Larut, Matang Dan Selama, Hulu Perak, Kuala Kangsar, Kinta, Kampar, Batang Padang dan Muallim.
“Cuaca buruk turut melanda di seluruh Kuala Lumpur manakala di Selangor pula melibatkan daerah Hulu Selangor, Gombak, Petaling dan Hulu Langat,” ujarnya.
Katanya, penduduk di Pahang juga perlu berwaspada ekoran hujan lebat di sekitar Tanah Tinggi Cameron, Lipis, Raub dan Bentong.
Sementara itu, Sarawak bakal mengalami ribut petir serta hujan lebat termasuk Meradong di Sarikei, seluruh daerah Sibu, Mukah melibatkan Tanjung Manis, Daro, Matu, Dalat serta Kapit (Song dan Kapit), Bintulu (Tatau) dan Limbang.

Jelasnya, cuaca yang sama turut melanda Sabah di Pedalaman melibatkan Sipitang, Kuala Penyu serta Beaufort manakala Pantai Barat pula di Papar, Penampang, Kota Kinabalu dan Tuaran.
Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya. – KOSMO! ONLINE


Iktikaf kembali dibenarkan di Masjidil Haram dan Masjid Nabawi Ramadan ini
Oleh KOSMO!

24 Mac 2022, 3:21 pm
MEKAH – Amalan iktikaf di Masjidil Haram dan Masjid Nabawi akan kembali dihidupkan pada bulan Ramadan tahun ini selepas dua tahun tidak dibenarkan, lapor akhbar Saudi Gazette, semalam.
Iktikaf adalah amalan menghabiskan masa di dalam masjid untuk menjalani ibadah selama beberapa hari terutamanya di bulan Ramadan.
Perkara itu diumumkan oleh Ketua Presidensi Umum untuk Hal Ehwal Dua Masjid Suci, Dr. Abdul Rahman Al-Sudais.
Abdul Rahman berkata, pejabat presiden akan mula mengeluarkan permit melalui laman web rasminya tidak lama lagi beserta dengan syarat khusus dan kriteria yang ditetapkan.
Amalan iktikaf tidak dibenarkan di Masjidil Haram dan Masjid Nabawi sepanjang Ramadan pada 2020 dan 2021 berikutan penularan wabak Covid-19.
Menjelang 10 hari terakhir bulan puasa, kedua-dua masjid pernah menerima sehingga 100,000 jemaah beriktikaf ketika waktu sebelum pandemik.

Pada 2019, pejabat presiden telah memperuntukkan kawasan di bumbung masjid untuk iktikaf dengan rak dan peti besi berasingan.
Setiap jemaah diberikan loker sendiri dengan kunci untuk menyimpan barang-barang mereka, termasuk sejadah, bantal, cadar ringan dan pakaian ihram.
Dalam pada itu, pejabat presiden turut melancarkan portal online untuk memberi garis panduan dan kemudahan pendaftaran kepada bakal jemaah yang berniat untuk melakukan iktikaf. – Agensi


“Pelakon baharu jangan tinggalkan kenangan pahit, kena berakal”
Oleh NUR EMIRA SAIZALI

24 Mac 2022, 2:15 pm
PETALING JAYA – Pelakon popular Didie Alias memberi amaran kepada para pelakon baharu untuk tidak menggunakan gimik murahan semata-mata ingin meraih populariti segera.
Menurut Didie atau nama sebenarnya Fadzillah Mohd Ali, 49, menggunakan gimik murahan atau onar walaupun baru bergelar artis bukan cara yang tepat untuk terus dikenali ramai.
Pelakon drama Takdir Yang Tertulis itu terpanggil mengulas isu pendatang baharu, Siti Hariesa yang semakin dikenali ramai selepas melakonkan adegan panas bersama Zul Ariffin untuk drama Perempuan Itu.
“Untuk pelakon baharu, kadang-kadang mereka buat benda yang bukan salah sendiri tetapi disuruh untuk promosi namun mereka juga perlu berakal.
“Tolonglah, jangan hadir dalam industri seni semata-mata untuk datang dan pergi.
“Kekallah dengan bakat yang ada, tak perlu gunakan cara sebegitu (babak panas) untuk dikenali,” katanya usai majlis pelancaran produk kecantikan Aisel di ibu negara semalam.

Pelakon yang terkenal dengan watak Mak Yek menerusi drama Cukup Derita Itu turut menasihatkan setiap pelakon baharu supaya tidak melakukan sebarang onar sepanjang bergelar selebriti.
“Tidak kisahlah mereka pesohor media sosial ataupun pempengaruh, masuklah industri hiburan seikhlas hati.
“Jangan masuk untuk suka-suka dan tinggalkan kenangan pahit atau busuk dalam industri,” katanya lagi.
Bercakap mengenai tindakan memuat naik sedutan adegan berahi drama Perempuan Itu sehingga dikecam dan bakal berdepan tindakan undang-undang, Didie melihat strategi viral merupakan perkara normal untuk menjual sesebuah drama namun perlulah dilakukan secara beretika.
“Sekarang normal, perlu ada benda viral dan gimik untuk jual drama tetapi jika babak begitu, memang tidak boleh diterima di Malaysia.
“Zaman dulu ada juga babak pelakon berkemban, tetapi penerimaan orang zaman sekarang berbeza kerana mereka berfikiran menjangkaui batas,” tuturnya.
Ujarnya, tindakan Zul berkongsi video tersebut juga diibaratkan seperti menjatuhkan diri sendiri kerana tidak berfikir apakah akibat yang bakal dilaluinya seperti hari ini.
“Dia menjatuhkan diri sendiri dan benda ini berkaitan dengan agama. Kita (selebriti) adalah contoh dan idola, buat perkara buruk akan jadi ikutan ramai.
“Fikirlah dengan bijak dan jangan buat benda merepek untuk content. Bahaya, dia tanam diri sendiri,” jelasnya.
Terdahulu, adegan panas lakonan Zul dan Siti Hariesa mencetuskan huru-hara dalam media sosial baru-baru ini dan menerima teguran daripada banyak pihak.
Rentetan itu, Zul turut dipanggil Suruhanjaya Komunikasi dan Multimedia (SKMM) bagi memberi keterangan berhubung isu tersebut.
Sementara, Siti Hariesa pula masih kekal dengan pendirian berdiam diri dan tidak memberi sebarang komen sehingga hari ini. – KOSMO! ONLINE


Zuraida ‘kunci mulut’ isu lompat parti
Oleh NOR SHAFAWATI YUP

24 Mac 2022, 2:24 pm
SEREMBAN – Ahli Majlis Pimpinan Tertinggi (MPT) Parti Pribumi Bersatu Malaysia (Bersatu), Datuk Zuraida Kamaruddin memilih untuk ‘mengunci mulut’ berhubung dakwaan beliau akan keluar dari parti itu bulan depan.
Zuraida yang juga Ahli Parlimen Ampang memberikan reaksi tersebut ketika diminta mengulas dakwaan tersebut yang dilaporkan oleh sebuah portal berita baru-baru ini.
“Itu dia cakap (portal). Saya tak tahu,” katanya ringkas kepada pemberita pada sidang akhbar selepas merasmikan Majlis Pecah Tanah Pembangunan Ladang Koko Pintar di Bukit Gangis, Setul di sini hari ini.
Beliau yang merupakan Menteri Perusahaan Perladangan dan Komoditi sebelum itu dilihat cuba mengelak menjawab soalan berkaitan politik dan memberitahu majlis diadakan berkaitan koko.
Ketika ditanya oleh pihak media, kenapa beliau memilih untuk tidak memberi sebarang komen berkenaan dengan isu itu,beliau hanya memberitahu mahu terus diam. – KOSMO! ONLINE.


Pendakwaan pinda 2 pertuduhan terhadap Syed Saddiq
Oleh NUZULSHAM SHAMSUDDIN

24 Mac 2022, 2:58 pm
KUALA LUMPUR – Pihak pendakwaan mengemukakan pertuduhan pindaan terhadap Ahli Parlimen Muar, Syed Saddiq Syed Abdul Rahman berhubung kes pecah amanah RM1 juta dan penyalahgunaan wang RM120,000 milik sebuah parti politik di Mahkamah Tinggi di sini.
Dalam prosiding hari ini, Syed Saddiq bagaimanapun mengaku tidak bersalah terhadap kedua-dua pertuduhan pindaan itu ketika kes disebut di hadapan Hakim Mohamed Zaini Mazlan.
Timbalan Pendakwa Raya Datuk Wan Shaharuddin Wan Ladin sewaktu mengemukakan pertuduhan pindaan berkata, tiada perubahan pada tarikh perbicaraan yang telah ditetapkan sebelum ini.
Peguam Gobind Singh Deo yang mewakili Syed Saddiq juga tidak membantah terhadap pertuduhan pindaan yang dikemukakan.
Mahkamah kemudian mengekalkan perbicaraan selama 22 hari bermula 7 hingga 10 Jun, 20 hingga 22 Jun, 27 dan 28 Jun serta 4 hingga 8 Julai, 13 hingga 15 Julai dan 18 hingga 22 Julai ini.
Mengikut pertuduhan pindaan pertama, Syed Saddiq didakwa bersubahat dengan Rafiq Hakim Razali melakukan pecah amanah dana berjumlah RM1 juta sebuah parti politik dengan menyalahgunakan dana tersebut.

Ketua Angkatan Bersatu Anak Muda (Armada), Parti Pribumi Bersatu Malaysia (Bersatu) didakwa bersubahat dengan Rafiq Hakim iaitu Penolong Bendahari Armada yang diamanahkan dengan penguasaan dana tersebut. – KOSMO! ONLINE


Ayam gunting mahal, cecah RM15 tular
Oleh KOSMO!

24 Mac 2022, 2:01 pm
PETALING JAYA – Kenaikan harga makanan terus menjadi perhatian dalam kalangan masyarakat susulan peningkatan harga barang sejak awal tahun ini.
Kini, harga bagi ayam gunting pula tular di laman sosial dikatakan semakin mahal sehingga mencecah RM15.
Menerusi perkongsian oleh seorang pengguna di laman sosial dikenali sebagai Abeyricano, dia mempersoalkan perkara tersebut kerana terkejut melihat harga terkini bagi menu berkenaan.
Bukan sahaja mahal, ada juga yang turut mengeluh mengenai saiz ayam gunting kerana mendakwa peniaga menggunakan tepung yang banyak dan ayam yang kecil.
Perkongsian tersebut mendapat pelbagai reaksi daripada orang ramai yang turut bersetuju bahawa harga bagi makanan tersebut semakin mahal.
“Wow, RM9, ayam gunting di tempat saya sudah jadi RM15,” luah qiels.

“Sekarang di Tapak urban Jalan Ampang, harga terkini adalah RM12,” ujar tyraspell.
“Ayam gunting ni kesukaan saya dan sekarang sudah RM10. Korang beli ayam gunting ‘grand hayat’ ke?” kata melmuzzie. – KOSMO! ONLINE


Kalah usul petanda perlu PRU-15
Oleh KOSMO!

24 Mac 2022, 2:40 pm
PETALING JAYA – Kerajaan bakal berdepan kesukaran dalam kemampuan untuk menggubal undang-undang serta memulihkan negara tanpa diganggu-gugat oleh ketidakstabilan politik.
Ketua Penerangan UMNO Selangor, Isham Jalil berkata, jika Parlimen perlu dibubar untuk mengembalikan mandat kepada rakyat bagi mencapai kestabilan politik segera, maka itulah yang perlu dibuat dahulu.
Perkara itu dibangkitkan setelah usul kerajaan untuk melanjutkan tempoh penguatkuasaan suatu seksyen dalam Akta SOSMA dalam undang-undang keselamatan negara gagal melepasi undi bahagi di Dewan Rakyat, semalam.
“Apabila sesuatu usul yang dibawa oleh kerajaan kalah di Parlimen, ia menunjukkan bahawa kerajaan sedia ada tidak lagi mendapat sokongan majoriti daripada wakil-wakil rakyat di Parlimen.
“Cadangan saya ialah supaya kita tidak perlu tunggu empat bulan lagi sehingga Julai baru hendak bincang untuk mengembalikan mandat kepada rakyat,” katanya dalam kenyataan hari ini.
Isham berkata, kerajaan juga perlu memulihkan ekonomi segera tanpa gangguan pertelingkahan politik yang tidak berkesudahan seperti sekarang akibat mandat yang telah hilang sejak Langkah Sheraton dua tahun lalu.

“Jika keadaan ini berterusan, pelabur-pelabur akan terus menjauhkan diri justeru rakyat akan kekal tidak ada kerja.
“Ketepikan ego dan kepentingan diri serta jawatan dan kembalikan mandat kepada rakyat. Masa ini adalah masa yang kritikal untuk rakyat dan negara,” jelasnya. – KOSMO! ONLINE


Kita yang mengecam pun sebenarnya sedang diuji – Shahir
Oleh MOHD. HAIKAL ISA

24 Mac 2022, 3:02 pm
PETALING JAYA – Menyedari kekecohan yang timbul dalam industri seni tanah air sejak akhir-akhir ini, penyanyi Shahir menyeru orang ramai agar memainkan peranan masing-masing.
Kata pemilik nama lengkap, Ahmad Shahir Zawawi itu, budaya mengecam tanpa usul periksa patut dihindari masyarakat demi kehidupan aman bersama.
“Saya rasa apa jua bentuk yang kita lihat seperti yang digambarkan itu mungkin satu ujian.
“Kita cuba ambil dari sudut yang positif. Kalau seseorang berkelakuan sebegitu, barangkali dia ada masalah sendiri yang kita tak tahu pun.
“Kadang-kadang, kita yang melihat ini pun diuji juga sama ada kita mengecam semata-mata atau kita bantu mereka untuk berubah,” kata Shahir, 34, kepada Kosmo! Online semalam.
Shahir ditemui usai majlis pelancaran Kempen Ramadan Syawal 1443H dan Aplikasi Terbaharu TV Alhijrah.

Sehubungan itu, pelantun lagu Kebahagiaan Dalam Perpisahan itu berharap orang ramai tidak hanya pandai mengecam namun pada masa sama, belajar untuk memaafkan dan sama-sama perbetulkan apa yang salah.
“Saya menyeru untuk sama-sama kita membantu sahabat-sahabat kita yang sedang berdepan ujian.
“Mungkin ada kelemahan cara dari segi cara mengendalikan media sosial dan kita sebagai saudara seislam sepatutnya saling menasihati.
“Jangan diperbesarkan isu dengan mengecam sebab tiada manusia yang tak buat silap di dunia ini.
“Jadi, kita cuba maafkan dan insya-Allah, kita perbetulkan sama-sama. Kita tengok silap orang lain tapi tak tengok silap diri sendiri. Bagi saya, kalau semua sibuk mengecam akhirnya, orang yang buat silap akan kekal begitu,” ujar Shahir.
Shahir diminta memberi pandangan tentang kontroversi berlaku dalam industri yang sepertinya berlaku bersahut-sahutan sejak kebelakangan ini termasuklah isu seperti ‘Kak Long 7E’ dan rakan seperjuangan, Zul Ariffin yang menggelegak dengan sensasi video ‘panas’. – KOSMO! ONLINE


Boleh didenda RM10,000 lepaskan spesies ikan asing
Oleh WAT KAMAL ABAS

24 Mac 2022, 2:32 pm
KUALA KANGSAR – Jabatan Perikanan negeri Perak dalam proses meminda Kaedah-kaedah Perikanan (sungai) 1992 dengan menambah peruntukan larangan melepaskan spesies ikan asing ke perairan umum.
Agensi itu juga turut berusaha mendapatkan pewartaan Kaedah-kaedah Perikanan (akuakultur perikanan darat) pada kerajaan negeri sebagai langkah pemantauan dan penguatkuasaan.
Spesies ikan asing berbahaya yang sering dijumpai seperti ikan bandaraya, tilapia, patin Siam, peacock bass dan udang kara air tawar.
Turut dikesan sejak kebelakangan ini ialah ikan baung ekor merah asia dan patin high fin yang boleh menjangkau saiz gergasi dan bersifat pemangsa
Pengarahnya, Noraishah Hashim berkata, draf tersebut kini pada peringkat akhir sebelum dibentangkan dalam Mesyuarat Majlis Kerajaan Negeri (MMK). – KOSMO! ONLINE.


Tarikh lihat anak bulan Ramadan pada 1 April ini
Oleh KOSMO!

24 Mac 2022, 3:21 pm
PETALING JAYA – Tarikh melihat anak bulan Ramadan bagi menentukan permulaan puasa umat Islam seluruh Malaysia adalah pada Jumaat, 1 April ini bersamaan 29 Syaaban 1443 Hijrah.
Pejabat Penyimpan Mohor Besar Raja-Raja dalam satu kenyataan hari ini menyatakan tempat melihat anak bulan Ramadan dilakukan melibatkan 29 lokasi seluruh Malaysia.
Antara lokasi terpilih adalah Pontian Kecil, Johor; Kompleks Falak Al-Khawarizmi, Kampung Balik Batu, Tanjung Bidara, Melaka; Kompleks Baitul Hilal Telok Kemang, Port Dickson Negeri Sembilan; Bukit Melawati, Kuala Selangor; Bukit Jugra, Banting, Kuala Langat dan Balai Cerap Selangor, Sabak Bernam di Selangor.
Selain itu, Pantai Pasir Panjang, Mukim Pengkalan Baru, daerah Manjong, Perak; Pusat Falak Sheikh Tahir, Pantai Aceh, Pulau Pinang.
Sementara itu, dalam kenyataan tersebut turut menyenaraikan tiga kawasan di Kedah seperti Kampung Pulau Sayak di Kuala Muda, Pemandangan Indah di Pulau Langkawi serta Menara Alor Setar.
“Bagi negeri Terengganu pula melibatkan kawasan Bukit Besar, Kuala Terengganu, Bukit Geliga, Kemaman, Pulau Perhentian, Besut dan Balai Cerap KUSZA, Mukim Merang, Setiu.

“Manakala, Bukit Peraksi, Pasir Puteh, Bukit Kampung Tembeling, Mukim Manjur, Daerah Olak Jeram, Kuala Krai dan Menara Bangunan SEDC, Jalan Tengku Putra Semerak di Kota Bharu, Kelantan.
“Tiga tempat di Sarawak adalah Esplanade Luak, Miri, Teluk Bandung, Kuching dan Tanjung Batu, Bintulu serta terdapat satu lokasi yang ditetapkan di Sabah iaitu Balai Cerap Al-Biruni, Tanjung Dumpil, Putatan,” katanya.
Tambah kenyataan tersebut, antara tiga kawasan terpilih di Pahang merangkumi Bukit Tanjung Batu, Nenasi, Gunung Berincang, Cameron Highlands dan Bukit Pelindung, Kuantan.
“Di Wilayah Persekutuan, ia meliputi lokasi di tingkat 13, Menara Universiti Malaysia Sabah, Kampus Antarabangsa Labuan, Menara Kuala Lumpur serta Pusat Konvensyen Antarabangsa Putrajaya.
“Di Perlis pula tertumpu di Menara Pandang Masjid Al-Hussain, Kuala Perlis,” jelasnya.- KOSMO! ONLINE


PATI dicekup panjat pagar, sembunyi di kilang
Oleh ISKANDAR SHAH MOHAMED

24 Mac 2022, 2:07 pm
KLANG – Taktik pendatang asing tanpa izin (PATI) memanjat pagar kilang dan menyorok di sebalik mesin acuan plastik untuk meloloskan diri gagal apabila dicekup pihak berkuasa semalam.
Dalam serbuan pukul 9 pagi di dua buah kilang menerusi Ops Mahir itu menahan seramai 98 warga asing berusia 22 hingga 60 tahun
Pengarah Jabatan Imigresen Selangor, Dr. Muhammad Syahmi Jaafar berkata, operasi khas disertai 21 pegawai dan anggota Bahagian Penguat kuasa itu dilakukan hasil maklumat mengenai kewujudan PATI di kilang tersebut.
Katanya, semakan mendapati dua premis itu merupakan kilang kitar semula barangan logam dan kilang pengeluaran produk plastik.
“Seramai 150 warga asing diperiksa dan 98 daripada mereka ditahan kerana melakukan pelbagai kesalahan Imigresen.
“Kesemua PATI terdiri daripada 64 lelaki dan 34 wanita itu antaranya warga Indonesia, Myanmar, China, Pakistan dan Bangladesh,” katanya dalam kenyataan hari ini. – KOSMO! ONLINE.


Dua lelaki dicekup halang ambulans hantar pesakit
Oleh MOHD YUNUS YAKKUB

25 Mac 2022, 9:25 pm
KLANG – Tindakan dua lelaki bertindak ala samseng jalanan yang tular menghalang laluan sebuah ambulans menghantar pesakit dialisis membawa padah apabila dicekup hari ini.
Kedua-dua suspek berusia 30 dan 53 tahun ditangkap pukul 4 petang sekitar daerah ini.
Ketua Polis Daerah Klang Selatan, Asisten Komisioner Cha Hoong Fong berkata, penangkapan mereka susulan laporan dilakukan pemandu perkhidmatan ambulans tersebut pukul 2.23 petang semalam terhadap dua buah kenderaan termasuk motosikal yang menghalang ambulans berkenaan.
Katanya, semasa kejadian ambulans itu sedang membawa pesakit dialisis ke Hospital Sri Kota di sini.
Insiden itu tular menerusi video berdurasi dua minit 22 saat di laman sosial Facebook.
“Berdasarkan siasatan mendapati, ambulans itu telah diekori rapat dari rapat oleh sebuah van jenis Toyota Hiace warna putih sewaktu melalui kawasan Jalan Tepi Sungai Klang.

“Pemandu ambulans kemudiannya telah menegur pemandu van tersebut dengan menggunakan pembesar suara agar menjarakkan kenderaan.
“Tidak lama kemudian, seorang lelaki menaiki sebuah motosikal jenis Modenas Kriss warna biru telah menghentikan motosikalnya di hadapan ambulans tersebut dan menghalang pergerakkan,” katanya dalam kenyataan hari ini.
Beliau menambah, suspek kemudiannya telah turun dari motosikalnya dan menghampiri pintu bahagian pemandu dan mengarahkan pemandu untuk turun dari ambulans.
Ujarnya, pemandu ambulans itu bagaimanapun terus mengundurkan kenderaan bagi mengelakkan apa-apa kejadian yang tidak diingini.
“Pada masa masa, van yang mengekori ambulans telah berhenti di tepi ambulans tersebut.
“Pemandu van terus mengelak kedua-dua kenderaan dan meneruskan perjalanan ke hospital,” katanya.
Hoong Fong menjelaskan hasil semakan mendapati kedua-dua suspek tidak mempunyai rekod lampau.
“Permohonan reman terhadap dua suspek akan dilakukan di Mahkamah Klang, esok.
“Kes disiasat mengikut Seksyen 279 Kanun Keseksaan iaitu kesalahan memandu atau menunggang dengan gopoh di jalan awam dan di bawah Seksyen 341 Kanun Keseksaan iaitu kesalahan halangan salah,” katanya. -KOSMO! ONLINE


Prestasi Zii Jia masih konsisten
Oleh MOHD YUNUS YAKKUB

25 Mac 2022, 7:59 pm
SHAH ALAM – Kualiti dan prestasi perseorangan lelaki profesional negara, Lee Zii Jia masih konsisten walaupun gagal mempertahankan gelaran pada kejohanan badminton Seluruh England (All England).
Legenda badminton negara, Datuk Rashid Sidek mengakui permainan Zii Jia berada ditahap memberangsangkan dan tidak jauh beza dengan sebelum ini.
“Kalau tengok di All England, dia main bagus manakala di (Terbuka) Jerman saya tidak berapa tengok namun nampak prestasi dia konsisten.
“Di kalah pada semi final (All England), (prestasi) dia tidak jauh beza dengan prestasi sebelum ini,” katanya ketika ditemui pemberita selepas majlis berjiwa juara, memori 92 di kampus Universiti Teknologi Mara (UiTM) Puncak Alam.
Pada majlis tersebut, beliau turut dilantik sebagai Duta DOESATA by Madu Tujuh selain berkolabrasi dalam pembangunan modul asas kejurulatihan badminton bersama UiTM.
Sebelum ini, Zii Jia tersingkir di pusingan separuh akhir All England selepas tewas kepada pemain India, Lakshya Sen menerusi perlawanan tiga set 13-21, 21-12, 19-21 dalam tempoh 1 jam 15 minit.

Rashid turut menambah, prestasi Zii Jia mungkin berpunca dengan tekanan yang berbeza dilaluinya diluar dan di dalam Persatuan Badminton Malaysia (BAM).
Jelasnya, sebagai pemain yang telah bergerak profesional maka Zii Jia perlu lebih berdikari dan memikirkan dalam meningkatkan lagi permainannya. -KOSMO! ONLINE


Perak dibelasah TFC II 3-0
Oleh TENGKU DANISH BAHRI TENGKU YUSOFF

25 Mac 2022, 11:12 pm
KUALA NERUS – Perak terus dirundung malang apabila dibelasah 0-3 Terengganu FC II (TFC II) pada aksi Liga Premier di Stadium Sultan Mizan Zainal Abidin di sini sebentar tadi.
Skuad Bos Gaurus yang hanya mampu menurunkan 15 pemain termasuk dua penjaga gol di bangku simpanan gagal menahan asakan bertali arus TFC II yang baru dapat memulakan aksi musim ini.
Tuan rumah tidak menunggu lama untuk mencemaskan pelawat menerusi percubaan berturut-turut Engku Nur Shakir Engku Yaacob dan Jordan Mintah pada minit ke-11.
Perak cuba mengimbangi permainan pada minit ke-15 namun rembatan di kawasan berbahaya oleh Royizzat Daud berjaya diselamatkan penjaga gol TFC II, Syed Muhd. Nasrulhaq Syed Bidin.
Petrus Shitembi kemudian memecahkan kebuntuan apabila melakukan sepakan dari luar kotak penalti berpunca hantaran kurang cermat pemain Perak pada minit ke-22.
Tuan rumah nyaris memperoleh gol kedua pada minit ke-32 malangnya sepakan percuma Mintah dan tindakan susulan daripada Nur Azfar Fikri Azhar berjaya ditepis penjaga gol lawan. – KOSMO! ONLINE.


Hoki: UiTM cipta kejutan ikat THT
Oleh MUHAMMAD ZUHAILY BADLISHAH

25 Mac 2022, 7:54 pm
KUALA LUMPUR – Skuad hoki Universiti Teknologi Mara (UiTM HA) berjaya mencipta kejutan apabila mengikat juara berganda musim ini, Pasukan Hoki Terengganu (THT) 1-1 pada separuh akhir pertama Piala TNB sebentar tadi.
Keputusan itu pastinya amat bermakna buat skuad bimbingan Shaiful Azli Abd. Rahman untuk layak ke pentas final menjelang aksi timbal balik dengan THT di Stadium Hoki Nasional, Bukit Jalil pada Isnin ini.
Lebih menarik, UiTM terlebih dahulu berjaya membuka tirai jaringan seawal minit kelapan menerusi gol padang menarik daripada Muhammad Faris Ros Fadillah.
Hasrat UiTM untuk melakar kemenangan tidak kesampaian apabila THT kendalian Roslan Jamaluddin berjaya bangkit menyamakan kedudukan melalui gol padang Mohamad Akhimullah Anuar Esook pada minit ke-35.
Sebagai rekod, ini adalah kali kedua UiTM berjaya mengikat THT musim ini selepas terdahulu melakukannya dalam saingan Liga Hoki Malaysia (MHL) pada 24 Februari lalu.
KAPTEN Maybank, Meor Muhamad Azuan Hasan (kiri) dikejar dua pemain TNB pada separuh akhir pertama Piala TNB di Stadium Hoki Nasional hari ini – MHC
Satu lagi aksi separuh akhir Piala TNB menyaksikan Maybank ‘sebelah kaki’ ke pentas final apabila mencatat kemenangan 2-1 ke atas Tenaga Nasional Berhad (TNB) di Stadium Hoki Nasional hari ini.

Flicker kebangsaan, Muhammad Najmi Farizal Jazlan muncul wira Maybank apabila meledak dua gol menerusi pukulan sudut penalti pada minit ke-24 dan 46.
Gol tunggal TNB pula dihasilkan oleh Muhammad Amirul Hamizan Azhar juga melalui pukulan sudut penalti pada minit ke-37.
Bagaimanapun, TNB masih berpeluang untuk mengubah nasib mereka pada separuh akhir kedua, Selasa ini. – KOSMO! ONLINE


Gaduh sebab provokasi dua penyokong
Oleh MOHD YUNUS YAKKUB

25 Mac 2022, 9:48 pm
SHAH ALAM – Kes pergaduhan sekumpulan remaja lelaki dan perempuan di sebuah padang bola yang tular di laman sosial Facebook adalah berpunca daripada provokasi dua penyokong pasukan berlainan.
Ketua Polis Daerah Shah Alam, Asisten Komisioner Baharudin Mat Taib berkata, hasil siasatan awal mendapati kejadian berlaku kira-kira pukul 11 malam, Selasa lalu.
Katanya, semasa kejadian berlangsung perlawanan akhir liga bola sepak tempatan di Kompleks Akademi Bola Sepak Merah Kuning, U10 Bukit Cherakah di sini.
“Pergaduhan berlaku apabila seorang penyokong wanita berusia 21 tahun telah membaling tong sampah dan terkena salah seorang penyokong berlainan.
“Punca pergaduhan adalah disebabkan provokasi antara kedua-dua belah penyokong,” katanya dalam kenyataan hari ini.
Jelas beliau, tiada sebarang kecederaan antara kedua-dua pihak susulan pergaduhan berkenaan.

Tambah Baharudin, kes telah dapat diselesaikan dengan cara baik dengan kedua-dua belah pihak berdamai.
“Bagaimanapun, siasatan akan diteruskan terhadap video yang viral tersebut di bawah Seksyen 233 Akta Komunikasi dan Multimedia.
“Mana-mana individu adalah dinasihatkan untuk tidak membuat sebarang spekulasi berhubung video yang viral ini,” katanya.
Terdahulu tular video berdurasi 32 saat di laman facebook yang dimuat turun oleh pemilik akaun ‘Kau ninggal Jela’ yang memaparkan pergaduhan antara remaja. -KOSMO! ONLINE


Anonymous godam pencetak Rusia sebar mesej antiperang
Oleh KOSMO!

25 Mac 2022, 8:00 pm
MOSCOW – Kumpulan penggodam popular, Anonymous mendakwa telah menggodam pencetak di seluruh Rusia supaya mencetak mesej antiperang mengenai pencerobohan di Ukraine, lapor laman berita Wion News semalam.
“Kami telah mencetak mesej antipropaganda Kremlin dan menetapkan arahan cetak pada mesin pencetak di seluruh Rusia selama dua jam.
“Sebanyak 100,000 salinan telah dicetak setakat ini. Seramai 15 orang sedang bekerja pada operasi ini ketika kami bercakap mengenainya,’’ demikian ciapan akaun bernama @DepaixPorteur di laman Twitter.
Imej cetakan pada skrin komputer dan fail PDF dengan teks Cyrillic Rusia dimuat naik bersama ciapan tersebut.
Menurut ciapan sebelum ini, Anonymous berjaya mengakses 156 mesin pencetak. Kumpulan itu mengaku bertanggungjawab ke atas beberapa serangan siber selepas Rusia menyerang Ukraine.
Teks-teks itu menggesa rakyat Rusia supaya memperjuangkan tradisi dan kebanggaan serta menggulingkan kerajaan pimpinan Presiden Vladimir Putin.

Sebagai sebahagian daripada usaha berterusan menentang serangan Putin ke atas Ukraine, Anonymous mengumumkan pada 15 Mei lalu bahawa pihaknya telah melumpuhkan agensi keselamatan negara Rusia. – Agensi


Dunia kekurangan bekalan makanan akibat perang Rusia-Ukraine
Oleh KOSMO!

25 Mac 2022, 8:30 pm
WASHINGTON – Presiden Amerika Syarikat (AS), Joe Biden memberi amaran bahawa kekurangan bekalan makanan akan berlaku di seluruh dunia disebabkan pencerobohan Rusia ke atas Ukraine, lapor akhbar Daily Mail, kelmarin.
Menurut Biden, perkara itu akan menjadi satu kenyataan yang perlu dihadapi semua pihak kerana Rusia dan Ukraine adalah penyumbang utama makanan ruji di Eropah seperti gandum.
Keselamatan makanan termasuk bantuan kemanusiaan am adalah salah satu topik utama mesyuarat tergempar yang dihadiri Biden dan pemimpin Pertubuhan Perjanjian Atlantik Utara (NATO), Kesatuan Eropah (EU), dan G7.
“Kami sedang dalam proses bekerja dengan rakan-rakan Eropah mengenai apa yang diperlukan untuk membantu mengurangkan kebimbangan berhubung kekurangan makanan.
“Kami juga bercakap mengenai pelaburan besar AS  antara lain dari segi menyediakan keperluan untuk bantuan kemanusiaan termasuk makanan semasa kami bergerak ke hadapan,” kata Biden.
Ukraine adalah sebuah negara pertanian yang kaya dengan hasil gandum musim sejuk, barli musim bunga, dan jagung sebagai antara tanaman utamanya.

AS melalui inisiatif Feed the Future, akan menyediakan lebih AS$11 bilion (RM46 bilion) dalam tempoh lima tahun akan datang untuk menangani ancaman keselamatan makanan dan kekurangan zat makanan di seluruh dunia.
Dana Antarabangsa Pertubuhan Bangsa-Bangsa Bersatu untuk Pembangunan Pertanian (IFAD) memberi amaran bahawa perang di Ukraine sudah mengakibatkan kenaikan harga makanan dan kekurangan tanaman ruji di Asia tengah, Asia Barat dan Afrika utara.
Rusia juga merupakan salah satu pembekal baja terbesar di dunia. Krisis yang berlaku menyumbang kepada kenaikan 30 peratus harga makanan dunia.
EU mencadangkan pakej bantuan sebanyak AS$549 juta (RM2.3 bilion) untuk membantu pengeluar makanan di blok 27 negara itu dalam mengurangkan impak ekonomi akibat perang di Ukraine.
Walaupun EU tidak menghadapi kekurangan makanan serta-merta, rantau itu merupakan pengimport bersih komoditi tertentu termasuk tanaman makanan dari Ukraine.
Selain itu, petani Eropah sangat bergantung kepada baja Rusia untuk menanam tanaman mereka. – Agensi


Lelaki selesa simpan patung puaka dalam rumah
Oleh KOSMO!

25 Mac 2022, 7:30 pm
GLASGOW, Scotland – Seorang lelaki yang memiliki patung ‘ventriloquist’  percaya bahawa mainan itu berhantu selepas ia dikatakan membuka dan menutup mulutnya sendiri, lapor akhbar The Mirror UK  semalam.
Gregor Stewart dari Scotland berkata, dia membeli patung itu daripada seorang pengedar dari California, Amerika Syarikat.
Pengedar itu mahu menjual patung tersebut sejauh mungkin kerana berasa seram dengan kehadiran mainan itu di rumahnya.
“Saya pernah menggunakan khidmat psikik bagi mengenali roh yang menduduki patung ini dan menerusi perbualan itu, roh itu memberitahu namanya ialah Herbet dan mahu dipanggil Uncle Herb.
“Dia juga tidak suka disimpan di dalam bekas kaca kerana terasa seperti dipenjara jadi kebiasaannya, saya meletakkannya di luar,” kata Stewart.
Tambah Stewart, dia dan keluarga tidak berasa takut dengan Uncle Herb dan menganggap patung itu sangat unik.

“Jika Uncle Herb tidak suka akan sesuatu, mulutnya akan terbuka dengan sendiri. Itu yang saya belajar sejak memiliki patung ini.
“Bagi saya, patung ini memiliki banyak aura positif dan tidak membahayakan,” ujar Stewart. – Agensi


Raja Permaisuri Agong berkenan ziarah pasangan kembar siam
25 Mac 2022, 10:43 pm
PETALING JAYA – Raja Permaisuri Agong, Tunku Azizah Aminah Maimunah Iskandariah berkenan berangkat menziarahi pasangan kembar siam pramatang yang telah berjaya dipisahkan pasukan Hospital Tunku Azizah(HTA) di sini hari ini.
Istana Negara dalam satu kenyataan berkata, keberangkatan tiba Seri Paduka Baginda disambut Pengarah Hospital HTA, Dr. Shamsul Anuar Kamarudin, Timbalan Pengarah HTA, Dr. Marina Abdullah Sani dan Pakar Perunding Pembedahan Kanak-Kanak HTA, Datuk Dr. Zakaria Zahari.
“Pada lawatan tersebut, Seri Paduka Baginda turut berkenan meluangkan masa melawat bayi ‘Biliary atresia’ yang baru menjalani pembedahan pemindahan hati yang diterima daripada ayahnya.
“Seri Paduka Baginda mendoakan agar semua bayi tersebut berada dalam keadaan yang baik dan segera pulih serta dapat menjalani kehidupan seperti kanak-kanak lain,” katanya di sini hari ini. – KOSMO! ONLINE.


Lima sekeluarga terjun dari tingkat tujuh, empat maut
Oleh KOSMO!

25 Mac 2022, 9:00 pm
MONTREUX, Switzerland – Sebuah keluarga Perancis terjun dari sebuah balkoni tingkat tujuh di bandar Montreux, Switzerland selepas anggota-anggota polis mengetuk pintu kediaman mereka dalam tragedi yang mengorbankan empat orang terbunuh, manakala seorang remaja parah.
Punca kejadian di bandar yang terletak di tebing Tasik Geneva itu masih tidak jelas.
Bagaimanapun, polis berkata, lima sekeluarga itu termasuk seorang lelaki berumur 40 tahun, isterinya (41) dan saudara kembarnya bersama anak perempuan pasangan itu yang berumur lapan tahun dan abangnya (15), terjun dari balkoni selepas dua anggota polis mengetuk pintu kediaman mereka awal Khamis lalu.
Kesemua mereka kecuali remaja tersebut meninggal dunia di tempat kejadian, manakala remaja lelaki itu dibawa ke hospital dan keadaannya parah, kata polis.
“Anggota kami tidak dapat masuk ke apartmen mereka dan ketika, keluarga tersebut membuat keputusan untuk terjun dari balkoni,” kata jurucakap polis Kanton Vaud, Christophe Sauterel kepada stesen penyiaran awam, RTS.
Mayat-mayat mangsa ditemui di kaki bangunan itu dekat casino Montreux pada pukul 7 pagi (waktu tempatan).

“Saya melihat lima tubuh manusia sekitar 10 meter dari bangunan apartmen itu, tiga di satu sudut dan dua lagi di sudut lain,” kata seorang jiran kepada akhbar Tribune de Geneve.
Kertas siasatan dibuka tetapi polis telah merumuskan bahawa tragedi itu berlaku ‘di sebalik pintu berkunci’ dan tiada orang lain di dalam apartmen mereka semasa kejadian. – AFP


Penyanyi nasyid ditahan, tanam pokok ganja dalam rumah
25 Mac 2022, 5:57 pm
PETALING JAYA – Polis menahan penyanyi nasyid kerana disyaki memiliki dadah dan menanam pokok ganja di sebuah kondominium di Kota Damansara, di sini semalam.
Bertindak atas maklumat, polis Bahagian Siasatan Jenayah Narkotik Ibu Pejabat Polis Daerah (IPD) Petaling Jaya menahan lelaki berusia 47 tahun terbabit pada pukul 5.30 petang semalam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menemui satu bekas plastik berwarna biru atau hitam di dalamnya terdapat dua plastik lut sinar berisi daun kering disyaki ganja seberat 214 gram di dalam rumah berkenaan.
Nilai dadah yang dirampas dianggarkan RM10,700.
“Pemeriksaan lanjut di bahagian sebelah dapur menjumpai satu almari dan di dalamnya terdapat tiga pokok disyaki pokok ganja.
“Turut dirampas satu botol cecair pemusnah serangga, alat penyukat suhu, dua lampu LED serta satu alat menyiram tanaman,” katanya pada sidang akhbar di sini hari ini.

Pemeriksaan di dalam bilik pertama menjumpai 13 pokok dalam pasu disyaki pokok ganja selain satu pokok tumbuhan sama di balkoni.
“Sebanyak 17 pokok ganja dirampas bernilai RM10,200,” ujarnya.
Sebuah kenderaan pelbagai guna jenis Toyota Wish dan wang tunai turut disita. Ujian saringan air kencing mendapati suspek positif dadah jenis THC.
Suspek mempunyai sejarah terlibat penagihan dadah lebih kurang 10 tahun dan menanam pokok ganja selama dua bulan.
“Suspek direman sehingga Jumaat dan kes disiasat di bawah Seksyen 39B Akta Dadah Berbahaya 1952 dan Seksyen 6B Akta yang sama,” katanya. – KOSMO! ONLINE


Tetamu hotel di Itali diberi pistol air halau burung ‘gengster’
Oleh KOSMO!

25 Mac 2022, 6:30 pm
VENICE, Itali – Rangkaian hotel di Venice, Itali memaklumkan bahawa setiap pelancong yang datang menginap di bandar itu akan dibekalkan dengan pistol air bagi menangani masalah burung camar yang terlampau agresif, lapor laman UPI, semalam.
Persatuan Hotel Venice (AVA) menyatakan, pistol air berwarna oren itu boleh digunakan untuk menghalau burung camar yang akan mengejar makanan dan apa sahaja yang ia lihat boleh dimakan.
“Penglibatan pistol air itu benar-benar berfungsi dan ia berwarna oren, sesuatu yang tidak disukai oleh burung tersebut,” kata Pengarah Hotel Gritti berhampiran Grand Canal, Paolo Lorenzoni.
Beliau berkata,  burung-burung itu sudah mula memahami untuk mengelak sesiapa yang memegang pistol air berkenaan.
“Sebaik sahaja burung melihat pistol itu di atas meja atau di tangan tetamu, haiwan itu akan terbang jauh.
“Anda tidak perlu menggunakannya, anda hanya perlu meletaknya di atas meja sahaja,” kata Lorenzoni.

AVA berkata,  pihaknya telah mempertimbangkan langkah selanjutnya untuk melindungi pelancong daripada burung camar, termasuk penggunaan peranti elektrostatik dan berasaskan bunyi. – Agensi


Lelaki ditahan simpan 500 basikal curi
Oleh KOSMO!

25 Mac 2022, 6:00 pm
LONDON – Seorang lelaki Britain berusia 55 tahun ditahan selepas polis menemui ‘gunung basikal’ yang dicuri di halaman belakang rumahnya yang boleh dilihat melalui satelit, lapor laman berita Wion News semalam.
Polis menemui 500 basikal curi yang ditimbun di kediaman tersebut di daerah Littlemore, Oxford.
Pihak polis masih dalam proses untuk mengenal pasti pemilik-pemilik ratusan basikal yang ditemui di hartanah lelaki berkenaan.
Polis mendapat maklumat setelah jiran-jiran lelaki berkenaan mengadu diganggu oleh tikus-tikus yang bersarang di dalam timbunan basikal curi itu.
Lelaki itu ditahan pada minggu lalu kerana disyaki menyimpan dan memiliki barang curi. Dia kemudian dibebaskan dengan jaminan polis sementara siasatan selesai.
Polis Lembah Thames memberitahu Badan Penyiaran Britain (BBC) bahawa waran telah dikeluarkan terhadap lelaki itu berdasarkan siasatan.

Menurut penduduk tempatan, polis dilihat berada di lokasi tersebut untuk menyusun beratus-ratus basikal yang dicuri. – Agensi


Lamaran ditolak kerana bukan pegawai kerajaan
Oleh KOSMO!

25 Mac 2022, 7:00 pm
JAKARTA – Sebuah klip video tular di media sosial Indonesia memaparkan seorang lelaki yang menanggung kekecewaan selepas lamarannya ditolak mentah-mentah, lapor laman berita Suara.com.
Video yang dimuat naik dalam akaun Instagram bernama @insta__nyinyir itu dirakam di ruang tamu sebuah rumah.
Kelihatan empat orang sedang duduk di sofa dengan dua wanita adalah ibu masing-masing kepada pasangan kekasih berkenaan.
Menurut keterangan, lelaki itu datang bersama ibunya untuk meminta izin meminang gadis tersebut untuk dijadikan isterinya.
Namun, lamaran lelaki itu ditolak mentah-mentah kerana dia bukan penjawat awam.
Ibu kepada gadis berkenaan kelihatan berbincang dengan lelaki itu sebelum berdiri menghampirinya.

Lelaki itu bersama ibunya kemudian bangun lalu keluar dari rumah tersebut dengan menundukkan kepala tanpa berkata apa-apa.
Video itu mendapat perhatian netizen di ruangan komen.
“Bersyukur tidak dapat mentua seperti itu. Bayangkan kalau jadi kahwin,’’ tulis seorang netizen.
“Sombongnya. Sabar ya anak muda, masih banyak perempuan yang lebih baik,’’ komen netizen lain. – Agensi


Kerajaan sediakan Skim Insurans Keluarga Malaysia
Oleh NORLIDA AKMAR IDROS

25 Mac 2022, 5:45 pm
KANGAR – Kerajaan bersetuju menyediakan Skim Insurans Keluarga Malaysia bagi memberi perlindungan sosial kepada golongan miskin dan miskin tegar di seluruh negara dengan melibatkan kos sebanyak RM13.4 juta.
Perdana Menteri, Datuk Seri Ismail Sabri Yaakob berkata, di bawah skim tersebut, kesemua Ketua Isi Rumah (KIR) yang berdaftar dalam sistem e-Kasih diberi perlindungan insurans.
“Ia melibatkan sebanyak 268,000 keluarga miskin dengan premium RM50 setahun dengan kos sebanyak RM13.4 juta,” katanya.
Beliau berkata demikian ketika berucap pada Jelajah Aspirasi Keluarga Malaysia (JAKM) peringkat negeri Perlis yang berlangsung selama tiga hari bermula hari ini di Kompleks Sukan Tuanku Syed Putra di sini.
Hadir sama Menteri Wilayah Persekutuan, Datuk Seri Shahidan Kassim selaku menteri peneraju JAKM peringkat Perlis; Menteri Komunikasi dan Multimedia, Tan Sri Annuar Musa; Menteri Pembangunan Luar Bandar, Datuk Seri Mahdzir Khalid serta Menteri Besar Perlis, Datuk Seri Azlan Man.
Mengulas lanjut, kata beliau, sekiranya KIR meninggal dunia disebabkan kematian biasa, keluarga akan mendapat manfaat RM10,000.

“Manfaat bagi keilatan kekal juga RM10,000 sementara yang meninggal dunia akibat kemalangan RM20,000,” ujarnya.
Menurut beliau, Pru-takaful BSN menerusi tanggungjawab sosial korporat (CSR) syarikat itu sejak 2018 memberi perlindungan insurans RM30,000 secara percuma bagi KIR yang berdaftar menerusi e-Kasih. – KOSMO! ONLINE


Dijel 4 tahun, sebabkan kematian anggota polis
Oleh NUZULSHAM SHAMSUDDIN

25 Mac 2022, 6:15 pm
KUALA LUMPUR – Padah memandu dalam keadaan mabuk hingga menyebabkan kematian seorang anggota polis, seorang lelaki dihukum penjara empat tahun dan didenda RM15,000 oleh Mahkamah Majistret di sini hari ini.
Majistret Puteri Nursheila Rahimi menjatuhi hukuman itu terhadap N. Mohan Rao, 48, selepas mendapati tertuduh bersalah apabila pihak pembelaan gagal menimbulkan keraguan munasabah terhadap kes pendakwaan.
Mahkamah turut memerintahkan hukuman penjara berjalan bermula hari ini. Jika gagal bayar denda, tertuduh berdepan hukuman penjara tambahan 10 bulan.
Mahkamah bagaimanapun membenarkan penggantungan pelaksanaan hukuman penjara sementara menunggu rayuan di Mahkamah Tinggi.
Tertuduh didakwa memandu di bawah pengaruh alkohol melebihi had yang ditetapkan sehingga menyebabkan kematian Konstabel Mohd. Zamiri Sinsian, 25, dan menyebabkan Konstabel Osman Ibrahim, 23, cedera parah (semasa kejadian).
Kesalahan dilakukan di Jalan Semantan menghala ke arah pusat bandar di sini pukul 3.30 pagi, 5 Disember 2018 dan didakwa mengikut Seksyen 44 (1) (b) Akta Pengangkutan Jalan 1987.

Seksyen itu memperuntukkan hukuman penjara maksimum 10 tahun dan denda sehingga RM20,000.
Pendakwaan dikendalikan Timbalan Pendakwa Raya, Farhana Che Awang manakala peguam Tay Yi Kuan mewakili tertuduh.
Seramai 15 saksi pendakwaan dan dua saksi pembelaan memberi keterangan pada perbicaraan 2019. – KOSMO! ONLINE


Rosmah nafi pernah terima kalung berlian merah jambu
Oleh NUZULSHAM SHAMSUDDIN

25 Mac 2022, 7:14 pm
KUALA LUMPUR – Pihak pembelaan Datin Seri Rosmah Mansor dengan tegas mengatakan anak guamnya tidak pernah menerima kalung berlian merah jambu seperti yang didakwa oleh tukang emas berprestij New York, Amerika Syarikat Lorraine Schwartz.
Peguam Rosmah, Datuk Geethan Ram Vincent berkata, ia terbukti apabila beberapa serbuan yang dilakukan pihak berkuasa gagal menemui barang kemas terbabit dalam pemilikan anak guamnya.
“Anak guam kami juga tidak tahu mengenai invois (barangan kemas) yang dikemukakan kepada juri dalam perbicaraan terhadap pengurus bank Goldman Sachs, Roger Ng dalam prosiding itu. Dalam apa jua keadaan, anak guam kami mengambil kedudukan bahawa pengeluaran invois itu tidak membawa kepada satu bentuk bukti konklusif yang mengaitkan anak guam kami dalam pembelian kalung berlian merah jambu berkenaan.
“Anak guam kami menyatakan bahawa dengan mensensasikan isu ini adalah satu lagi cubaan keji untuk memfitnah anak guam kami dan suaminya secara politik,” katanya dalam satu kenyataan media hari ini.
Beliau berkata, anak guamnya mengulangi  pendirian dan suaminya, Datuk Seri Najib Razak bahawa mereka setiap masa hanya mengetahui bahawa Putera Emiriah Arab Bersatu (UAE) Sheikh Mansour Zayed berhasrat memberikan rantai itu sebagai hadiah.
Kata peguam itu, Rosmah dan Najib tidak pernah menuntut, meminta dan berhasrat untuk membeli rantai itu, malah nilai barangan kemas berkenaan tidak pernah dimaklumkan kepada pasangan terbabit.

Terdahulu berdasarkan laporan Bloomberg, Lorraine dalam keterangannya memberitahu bahawa beliau memperolehi perjanjian AS$23 juta untuk menjual kepada Rosmah seutas kalung berlian 22 karat.
Laporan itu menyebut Rosmah mahukan berlian 18 karat tetapi Schwartz hanya mempunyai berlian 22 karat, bagaimanapun perjanjian itu tetap dicapai.
Kelmarin agensi media luar negara melaporkan juri dalam perbicaraan kes bekas ketua pelaburan perbankan Goldman Sachs di Malaysia, Roger Ng akhirnya melihat bukti kukuh tentang barang kemas yang dibeli dengan wang yang dipercayai digunakan menggunakan dana skandal 1Malaysia Development Berhad (1MDB). – KOSMO! ONLINE.


[VIDEO] Wanita baju merah rosakkan kereta ejen hartanah dicari
Oleh NOR AZIAH MAT NOH

25 Mac 2022, 6:04 pm
AMPANG JAYA – Seorang ejen hartanah terperanjat selepas mendapati kereta miliknya yang diletakkan di hadapan pejabat di Jalan Pandan Indah di sini dirosakkan individu tidak dikenali kelmarin.
Ketua Polis Daerah Ampang Jaya, Asisten Komisioner Mohamad Farouk Eshak berkata, wanita berusia 21 tahun itu meletakkan kereta jenis Perodua Myvi di tepi jalan berhadapan pejabatnya pada pukul 2 petang.
“Semasa mahu pulang pada pukul 6.50 petang, wanita itu mendapati keretanya dicalarkan selain cermin sisi patah.
“Selain itu, mangsa turut mendapati pengelap cermin keretanya patah selain ekzos bengkok. Kenderaan itu juga ditutupi dengan tilam,” katanya dalam satu kenyataan di sini hari ini.
Menurut Mohamad Farouk, siasatan awal mendapati mangsa tidak mempunyai masalah dengan mana-mana individu.
“Polis telah mengesan satu video tular yang dirakam penduduk menunjukkan seorang wanita berbaju merah merosakkan kereta mangsa.

“Orang ramai yang mempunyai maklumat berhubung kejadian diminta tampil membantu siasatan. Kes disiasat di bawah Seksyen 427 Kanun Keseksaan,” ujarnya. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


50 pelajar UiTM tuntut ilmu jurulatih dari Rashid Sidek
Oleh MOHD YUNUS YAKKUB

25 Mac 2022, 7:09 pm
SHAH ALAM – Kira-kira 50 pelajar jurusan pendidikan sukan dan jasmani Universiti Teknologi Mara (UiTM) akan menimba ilmu kejurulatihan badminton dari legenda sukan itu, Datuk Rashid Sidek mulai esok.
Timbalan Naib Canselor Hal Ehwal Pelajar UiTM, Prof. Dr. Mohd. Sazili Shahibi berkata, ini selaras dalam
mempertingkatkan dan memperkukuhkan elemen pengajaran sukan selaras modul asas kejurulatihan sebagai sebahagian dari kursus pengajian mereka.
“Jadi, elemen ilmu kesukanan badminton secara praktiknya dapat diterjemahkan menerusi modul tersebut.
“Kita mampu lahirkan graduan pendidikan yang dapat melatih pelajar sekolah dalam badminton secara lebih berkesan,” katanya pada sidang akhbar selepas majlis berjiwa juara, memori 92 di kampus UiTM Puncak Alam, hari ini.
Pada majlis tersebut juga turut dilancarkan model asas kejurulatihan badminton, pelancaran Deasota Games dan pelantikan Rashid sebagai Duta ‘DOESATA by Madu Tujuh’.
Beliau memberitahu, pelajar jurusan tersebut akan diajar dari asas hingga peringkat lanjutan dengan modulnya bukan sekadar buku sebaliknya turut boleh dilengkapi video yang boleh diakses pelajar sekolah untuk mengikuti sesi latihan dilaksanakan para pendidik sukan badminton dari UiTM.

Mohd. Sazili menambah, pihaknya tidak menolak kemungkinan modul tersebut dijadikan sebagai silibus pembelajaran di fakulti pendidikan pada masa depan. – KOSMO! ONLINE.


Polis tumpaskan Geng Naidu aktif samun, pecah rumah
25 Mac 2022, 7:00 pm
PETALING JAYA – Polis menahan enam lelaki ‘Geng Naidu’ disyaki terlibat dengan kes jenayah samun dan pecah rumah dalam satu serbuan di sebuah rumah di Damansara di sini pada 3 Mac lepas.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pada 27 Februari lalu kira-kira pukul 1.15 petang polis menerima laporan dari seorang lelaki warga asing berumur 33 tahun.
“Suspek dua lelaki warga asing mengetuk pintu rumah dengan kuat mengarahkan pengadu membuka pintu rumah untuk dibuat pemeriksaan.
“Semasa di dalam rumah suspek telah mengambil pasu dari dapur dan mengacukannya kepada pengadu dan rakannya,” katanya pada satu sidang akhbar di sini hari ini.
Jelasnya, suspek telah mengambil tiga buah telefon bimbit dan wang tunai berjumlah RM3,050 milik penghuni rumah dan terus melarikan diri dengan anggaran kerugian kira-kira RM3,800.
“Bertindak atas maklumat, pada 3 Mac lepas pukul 4.30 pagi pasukan polis dari Bahagian Siasatan Jenayah Ibu Pejabat Polis Daerah (IPD) Petaling Jaya telah menyerbu sebuah rumah tidak bernombor di kawasan Damansara, di sini.

“Hasil pemeriksaan, polis telah menahan dua suspek warga asing berusia lingkungan 30 dan 41 tahun serta turut merampas tiga buah telefon bimbit yang disyaki hasil samun dan senjata sebilah parang yang disyaki digunakan pada 27 Februari lalu,” ujarnya.
Tambahnya, hasil soal siasat terhadap kedua-dua suspek terbabit telah memandu arah kepada tangkapan terhadap seorang lelaki warga asing dan tiga lelaki tempatan di kawasan Petaling Jaya.
“Pemeriksaan terhadap kesemua suspek telah membawa kepada rampasan pelbagai barangan yang disyaki hasil kegiatan samun dan pecah rumah yang disimpan dalam sebuah kereta jenis Perodua yang diletakkan dalam kawasan berdekatan tempat serbuan.
“Turut dirampas komputer riba, telefon bimbit, barangan elektrik, peralatan pertukangan serta sebuah kereta jenis Perodua Alza,” ujarnya. – KOSMO! ONLINE


Sakit belakang, bengkak kaki, Mira Filzah hitung hari bersalin
Oleh SAIRUL ZAMRI MISRANI

25 Mac 2022, 4:39 pm
PETALING JAYA -Memasuki trimester terakhir kehamilan, pelakon dan pengacara popular Mira Filzah kini berdepan simpton yang lazimnya dihadapi ibu-ibu hamil lain.
Pelakon yang popular menerusi drama Pujaan Hati Kanda itu memberitahu, simptom yang dialami termasuklah sering mengalami sakit belakang dan kaki yang semakin membengkak saban hari.
“Sekarang pun dah sarat kalau ikutkan, kandungan usia dah masuk lapan bulan lebih saya dah mula rasa kerap sakit belakang, kaki pun selalu bengkak.
“Namun sekarang saya masih lagi ada komitmen kerja yang perlu diselesaikan sebelum fokus bercuti bersalin selepas 5 April nanti,” katanya yang memberitahu bakal melahirkan anak pertamanya itu awal Mei nanti.
Mira, 29, ditemui pada majlis Women of Excellence Awards2021/22 di Hotel Shangri-La malam semalam.
Pada majlis tersebut, Mira mererima anugerah Excellent Achievement Award In Entertainment Industry bagi bahagian lakonan yang disampaikan sendiri oleh ibu mentuanya iaitu Datuk Mastura Mohd. Yazid iaitu Timbalan Menteri di Jabatan Perdana Menteri (Tugas-Tugas Khas).

Ditanya mengenai persiapan menyambut kelahiran cahaya mata sulungnya itu, Mira atau nama lengkapnya Mira atau nama lengkapnya Nur Amirah Filzah Badioezaman berkata, tiada persiapan khusus dilakukan dan masih belum selesai sepenuhnya.
“Persiapan sebenarnya banyak benda belum selesai kerana masih sibuk dengan kerja. Jadi saya banyak tempah secara online sahaja macam baju anak.
“Bukan sahaja kerana bimbang akan virus Covid-19 sekarang, malah saya sendiri tak terhadkan untuk keluar. Cuma memang kekangan dari segi masa sahaja.
“Dari segi persiapan mental saya tak banyak fikir sangat ada sahaja bersembang dengan kawan mengenai proses bersalin dan sebagainya selebihnya saya hanya berfikiran positif,” katanya.
Untuk rekod, Mira dan Wan Emir mendirikan rumah tangga pada 2 September 2020 dan diraikan dalam empat majlis berasingan. – KOSMO! ONLINE


Suami terkorban selamatkan isteri daripada kebakaran
Oleh KOSMO!

25 Mac 2022, 4:21 pm
BEIJING – Pengorbanan seorang suami yang cuba melindungi isterinya ketika terperangkap dalam satu kebakaran meruntun hati apabila lelaki itu akhirnya meninggal dunia, lapor laman berita  Mothership hari ini.
Insiden  di Nanjing dalam wilayah Jiangsu, China itu menyaksikan si suami nekad memegang lengan isteri yang tergantung di luar balkoni rumah mereka di tingkat tiga blok kediaman sambil menahan bahang kebakaran yang menyambar dari dalam.
Wanita itu tidak dapat keluar dari bilik tidur apabila kebakaran berlaku dan dan cuba memanjat turun dari balkoni.
Suaminya yang menyedari kejadian itu terus memaut lengan isterinya ketika wanita itu tergantung di luar balkoni, kata seorang saksi.
Mangsa, Chen Chaochan dan isterinya, Wang Xueyu berjaya dibawa turun oleh anggota bomba yang tiba di lokasi kejadian tidak lama selepas itu.
Bagaimanapaun, lelaki itu yang mengalami kesan lecur sehingga 98 peratus, meninggal dunia selepas sembilan hari dirawat di hospital.

Isterinya mengalami kesan lecur sebanyak 96 peratus, namun berjaya diselamatkan menerusi pembedahan dan kini berada dalam keadaan stabil.
Keluarga Xueyu masih belum memaklumkan kepada wanita itu mengenai kematian suaminya dan mahu menunggu sehingga keadaannya lebih baik.
Menurut saksi, pasangan ini telah berkahwin lebih sedekad dan mempunyai tiga anak yang dibesarkan di kampung oleh ibu bapa Chaochan.
Mereka menyewa bilik di flat tersebut namun hanya kediaman pasangan itu yang terbakar dalam nahas tersebut.
Keluarga mangsa berjaya mengumpul AS$157,000 (RM662,147) melalui platform dana khalayak atau crowdfunding, Shuidichou untuk membantu menampung bil perubatan mereka. – Agensi


Beza remaja lelaki dahulu, sekarang
Oleh KOSMO!

25 Mac 2022, 4:22 pm
PETALING JAYA – Kebelakangan ini, kita sering sahaja disajikan dengan klip-klip video remaja-remaja lelaki menari dan berjoget di media sosial Tik Tok, Instagram serta Facebook.
Keadaan tersebut cukup berbeza sebelum kemajuan teknologi yang sedang berkembang pantas ini ketika era pembesaran remaja-remaja lelaki sekitar tahun 80-an dan 90-an.
Ketika ini, bukan sahaja kita boleh melihat ‘perangai’ atau ‘kelaku’ remaja-remaja lelaki di hadapan kamera telefon malah pertambahan lelaki lembut juga semakin meningkat.
Terkini, viral di media sosial klip video perbandingan remaja lelaki sebelum ini dan remaja lelaki sekarang yang ternyata mempunyai perbezaan yang ketara.
Rata-rata orang ramai juga turut bersetuju dengan keadaan yang semakin hari semakin tidak terbendung dek kerana kegilaan terhadap media sosial ketika ini.
“Kadang-kadang tu jatuh risau pula dengan keadaan sekarang, anak-anak lelaki kita tidak sama dengan kita dulu, mungkin terlalu terdedah dengan media sosial terlampau kuat.

“Badan dah berketak pun dok menari Tik Tok, dulu orang lelaki minat dengan aktiviti lasak tapi sekarang dunia sudah berubah,” jelas Mad Imin PD.
“Memang ketara, cukup ketara perbezaan ini. Kalau kita tengok pertubuhan silat ataupun Pengakap dah jarang anak-anak lelaki nak sertai.
“Yang kita nampak berjoget, bergaduh pun ala-ala samseng lembut saja. Harap ada perubahan selepas ini,” jelas Redzuan Fauzi. – KOSMO! ONLINE.


Dulu ‘daring’, sekarang bertutup ikut cakap suami
Oleh MOHD. HAIKAL ISA

25 Mac 2022, 4:34 pm
PETALING JAYA – Pelakon Oktovia Manrose enggan lagi melakonkan watak yang kurang sopan seiring penampilannya yang kini berhijab.
Pemilik nama lengkap Wan Syamira Putri Oktovia itu juga berkata, statusnya yang kembali bergelar isteri sejak Disember lalu turut mendorongnya untuk menjadi semakin memilih dalam soal karier.
“Saya ada dapat beberapa tawaran, tetapi disebabkan penampilan saya kini dah berhijab, rasanya saya dah tak boleh bertindak sesuka hati seperti dahulu.
“Saya akui dulu lakonan saya banyak yang daring. Bila dah bertudung, takkanlah saya nak buat macam itu lagi.
“Memang agak susah sebab saya perlu memilih watak tetapi kalau sudah ditakdirkan ada rezeki saya, insya-Allah, sudah tentu akan ada peluang untuk saya,” ujarnya.
Mula berhijab sejak Aidilfitri tahun lalu, Oktovia bagaimanapun tetap diberikan ‘lampu hijau’ suami tercinta, Mohamad Khairul Efsan Md. Isa untuk aktif sebagai pelakon

Menyedari sensasi yang selalu dicetuskan golongan selebriti, kakak kepada aktres, Aprena Manrose itu memilih pendekatan berhati-hati untuk menjayakan sesuatu watak terutama apabila sudah sekali lagi menjawat peranan sebagai isteri, Disember lalu.
“Saya sedar peredaran masa sudah banyak berubah begitu juga dengan situasi industri seni tanah air kita.
“Saya akui, memang ada sesetengah babak yang pelakon perlu buat disebabkan tuntuan daripada produksi. Tapi, kita juga ada hak dan pilihan untuk menjaga batas.
“Sebenarnya, perkara berkenaan boleh dibawa berbincang dengan pengarah. Saya akui, saya juga pernah minta pada pengarah untuk tidak melakonkan babak yang saya tak selesa untuk jayakan. Alhamdulillah, mereka sangat memahami dan okey sahaja.
“Dahulu memang saya takut nak buat perkara yang sedemikian namun dunia sekarang sangat berbeza. Muncul ramai pelakon yang berani beraksi daring. Mungkin banyak dipengaruhi orang sekeliling atau terikut-ikut dengan budaya barat,” kata Oktovia, 32.
Dalam pada itu, suaminya, Efsan tetap memberikan kebenaran buat isterinya untuk kekal aktif berkecimpung dalam dunia seni lakonan tanah air meskipun mengakui dunia seni sekarang mudah untuk menjemput kritikan orang ramai terutama menerusi media sosial.
“Saya tak letak syarat tapi saya tahu dia (isteri) bijak memilih dan pandai buat keputusan.
“Bagi saya mudah sahaja, selagi perkara yang dilakukan itu tidak bercanggah dengan agama dan maruah seorang perempuan, saya tidak akan melarang sebab itu merupakan kerjaya dia.
“Sebelum dia beritahu tentang sesuatu tawaran lakonan yang diterima, saya tahu dia akan tapis dulu sebaik-baiknya,” katanya kepada Kosmo! Online usai pelancaran Kempen Ramadan Syawal 1443H dan Aplikasi Terbaharu TV Alhijrah, baru-baru ini.
Sekadar info, Oktovia dan Efsan mendirikan rumah tangga pada 21 Disember lalu.
Perkahwinan tersebut merupakan pernikahan kedua buat Oktovia yang turut memiliki seorang anak lelaki, Muhammad Rayyan Zulkarnain, 11, hasil perkahwinan terdahulu. – KOSMO! ONLINE


‘Profesor, penuntut IPTS’ dicekup jadi scammer, edar dadah
Oleh DIYANATUL ATIQAH ZAKARYA

25 Mac 2022, 4:36 pm
MELAKA – Polis memberkas enam warga Nigeria selepas dipercayai terlibat dalam sindiket penyamaran profesor dan pelajar institusi pengajian tinggi swasta (IPTS) bagi melakukan pelbagai aktiviti penipuan dan pengedaran dadah, semalam.
Dalam serbuan pada pukul 5 pagi hingga 10 pagi itu, kesemua empat suspek lelaki dan dua wanita berusia antara 23 hingga 44 tahun ditahan di premis di Bukit Beruang serta Ayer Keroh.
Pemangku Ketua Polis Melaka, Datuk Razali Abu Samah berkata, hasil maklumat awam, serbuan dilakukan oleh sepasukan Jabatan Siasatan Jenayah Komersial (JSJK) di tiga lokasi berasingan.
“Pemeriksaan di lokasi, kita menjumpai skrip digunakan suspek dipercayai untuk menipu mangsa dalam aktiviti love scam dan parcel (kiriman bungkusan).
“Selain itu, kita turut menemui botol alat untuk menghisap dadah, satu peket dadah ketamin seberat 2.6 gram, tujuh paket ganja (34.73 gram) dan satu ketulan mampat ganja (600) bernilai RM5,000,” katanya pada sidang akhbar majlis sambutan Hari Polis ke-215 di Ibu Pejabat Polis Kontinjen Melaka, Bukit Beruang hari ini.
Tambahnya, pihaknya juga percaya dadah yang ditemui adalah untuk diedarkan kepada pelajar IPTS di sekitar Ayer Keroh.

Mengulas lanjut beliau berkata, salah seorang daripada suspek bertindak menipu mangsa dengan menyamar sebagai profesor manakala tiga lagi kononnya adalah penuntut IPTS.-KOSMO! ONLINE


Anak derita autistik dorong Afzan buat bisnes
Oleh KOSMO!

25 Mac 2022, 4:22 pm
HATI ibu mana yang tidak sedih dan sayu apabila mendapat tahu anak kesayangan yang dilahirkan menghidap penyakit autistik.
Namun jauh dari sudut hati wanita cekal bernama Nurul Afzan Aini Mat Toni, dia reda dengan ketentuan dan rezeki yang dikurniakan Allah SWT.
Akui Nurul Afzan, pada milanya memang agak sukar untuk menerima suratan takdir, tetapi perkara tersebut tidak sepatutnya menjadi halangan untuk dia terus membesarkan permata hatinya itu.
Cerita wanita kelahiran Kuantan, Pahang itu, selepas anaknya disahkan menghidap penyakit tersebut, dia mula mencari solusi dan alternatif bagi anaknya untuk mendapatkan kehidupan dari aspek kesihatan yang lebih selesa.
“Menjaga anak autistik ini bukan mudah dan satu cabaran serta pengalaman besar buat ibu seperti saya.
“Anak istimewa ini kebiasaanya ada personaliti tertentu yang membuatkan mereka tidak boleh duduk diam seperti kanak-kanak biasa.

“Kesihatan mereka juga biasanya tidak macam kita yang normal kerana mereka lebih terdedah menerima sebarang jenis penyakit seperti demam, batuk, sakit kulit dan sebagainya.
“Itu juga apa yang berlaku kepada anak saya dan sejak saat itu, saya mula mencari satu produk pengudaraan kesihatan yang sesuai hinggalah saya bertemu dengan jenama Young Living yang kini sudah popupar di negara ini,” katanya memulakan bicara kepada Aura.
TUJUH tahun melakukan pelbagai jenis perniagaan, akhirnya Young Living mengubah hidup wanita berusia 38 tahun ini.
Meneruskan perkongsian, Nurul Afzan memberitahu, sejak menggunakan produk tersebut, dia mula jatuh cinta dengannya yang disifatkan sangat berkesan dan mudah digunakan bukan sahaja buat kanak-kanak tetapi seisi keluarga.
“Saya mula kongsikan pengalaman penggunaan produk kepada rakan-rakan dan mereka juga tertarik dengannya termasuk ibu bapa yang dikurnikan anak seperti saya.
“Semakin hari, produk ini semakin mendapat tempat di hati rakan-rakan dan kenalan saya. Jadi saya terfikir untuk menyebarkan manfaat penggunaan produk tersebut dengan menjadi pengedar secara sah.
“Tapi sebelum menyertai dan menjual produk tersebut, saya ada menjalankan perniagaan sendiri seperti menjual pakaian bayi dan wanita sekadar menampung keperluan keluarga.
“Selain itu, saya juga pernah menjalankan pelbagai perniagaan lain seperti servis borong ke Vietnam, jualan produk kesihatan namun tidak menemui kejayaan yang diinginkan.
“Hampir tujuh tahun juga berhempas pulas menjalankan perniagaan, hasilnya sama saja sekadar cukup makan sehinggalah dipertemukan dengan produk Young Living dan membuka pintu haluan rezeki buat saya hingga ke detik ini,” tuturnya.
SEBAHAGIAN ejen dan pengedar di bawah kendalian Nurul Afzan Aini (tengah).
Kata Nurul Afzan lagi, lebih setahun menyertai syarikat berpangkalan luar negara tersebut, dia juga sudah dinaikan pangkat tertinggi dan bukan sebagai pengedar biasa hingga berjaya melahirkan ribuan ejen aktif di bawah kendaliannya.
Berkongsi sedikit mengenai cabaran sepanjang mengasaskan perniagaan, dia yang juga seorang penjawat awam memberitahu pernah berdepan cabaran getir.
SOKONGAN dan bantuan berterusan daripada pasukan yang cekap membuatkan perniagaan yang diusahakan wanita kelahiran Kuantan, Pahang ini mampu bertahan hingga sekarang.
“Antara cabaran yang dihadapai sepanjang berniaga, ada juga rakan perniagaan yang memilih untuk berhenti setelah bertahun-tahun mencurahkan pelbagai ilmu berkaitan produk dan perniagaan.
“Tapi pada saya itu resam dalam perniagaan. Manusia datang dan pergi. Saya tetap tidak berputus asa dan teruskan mendidik mereka yang betul-betul mahu berjaya dan mengubah nasib,” katanya yang mengispirasikan tokoh pernigaan yang juga pengasas Young Living, Mary Young sebagai sumber inspirasi. – KOSMO! ONLINE


Karen mengamuk ditahan tidak pakai ‘mask’
Oleh KOSMO!

25 Mac 2022, 4:53 pm
PETALING JAYA – Seorang wanita didakwa mengamuk di salah sebuah pasar raya terkemuka di Kuala Lumpur pagi tadi kerana ditahan akibat tidak memakai pelitup muka.
Satu klip video yang kini tular di media sosial menyaksikan seorang wanita sedang memarahi anggota keselamatan pasar raya tersebut setelah dia ditahan dari memasuki premis tersebut.
Menurut kenyataan pada video tersebut, wanita itu enggan mengaku kesalahannya dan tetap berkeras ingin memasuki premis terbabit sehingga orang ramai turut terkejut dengan kekecohan yang berlaku.
“Saya tanya sekarang ni di negara mana yang kamu duduk, sekali lagi saya tanya kamu ini negara yang kamu duduk, ” soal wanita tersebut.
Rata-rata orang ramai yang menyaksikan klip tersebut turut mencemuh wanita terbabit yang dianggap seperti menegakkan benang yang basah.
“Rasanya masa PM umum hari tu kita ni masih diwajibkan untuk pakai mask, tak tahu pula dia ni dengar pengumuman PM yang mana.

” Susah sangat bagi aja lah ‘mask’ satu dekat dia kalau tak mahu juga bagi je kain kapan, ” jelas Umi Farhana.
“Ada juga yang jenis macam ni, mungkin dah terasa malu dia terus tengking pengawal tu untuk nampakkan dia betul.
” Menyampah pula dengar dia ‘speaking’ konon hebat sangat. Kak kalau kita yang salah minta maaf je lah, senang, ” ujar Arifuramlee. – KOSMO! ONLINE.


PR1MA rancang tambah rumah mampu milik di Perlis
Oleh NORLIDA AKMAR IDROS

25 Mac 2022, 4:29 pm
KANGAR – Perbadanan PR1MA Malaysia (PR1MA) merancang untuk menambah lebih banyak rumah mampu milik di negeri ini selaras dengan sasaran untuk menyediakan 100,000 rumah kategori tersebut di bawah Rancangan Malaysia Ke-12 (RMK-12).
Pengerusinya, Datuk Dr. Fathul Bari Mat Jahya berkata, antara kawasan yang berpotensi bagi pembinaan bagi perumahan berkenaan ialah Kangar dan Kuala Perlis.
Kata beliau, PR1MA mempunyai sebidang tanah di Kuala Perlis berkeluasan 6.1 hektar manakala tanah di Kangar telah dikenal pasti dan masih dalam proses perbincangan.
“Pembangunan yang dirancang bakal memberi manfaat pada ratusan anak Perlis sama ada yang bekerja dan tinggal di negeri ini mahupun anak perantau.
“Projek dijamin akan berada dalam lingkungan mampu milik untuk penduduk negeri Perlis,” katanya dalam satu kenyataan di sini hari ini.
Terdahulu beliau hadir pada program Jelajah Aspirasi Keluarga Malaysia (JAKM) yang berlangsung di pekarangan Kompleks Sukan Tuanku Syed Putra di sini selama tiga hari bermula hari ini.

Menurut Fathul Bari, sehingga kini, PR1MA mempunyai sebuah residensi iaitu Residensi Bandar Putra Height, dahulunya dikenali sebagai Residensi Padang Siding yang terdiri daripada 228 unit rumah telah siap dibina dan kini dalam proses serahan kunci.
“Bagi residensi ini, hampir 100 peratus telah terjual dan dilengkapi dengan fasiliti seperti dewan serbaguna, surau, tadika, taska, dan taman permainan,” ujarnya. – KOSMO! ONLINE


Risda sumbang RM2.5 juta untuk anak pekebun kecil
Oleh HARIS FADILAH AHMAD

25 Mac 2022, 4:18 pm
LIPIS – Kementerian Pembangunan Luar Bandar (KPLB) menerusi Yayasan Risda memperuntukkan sebanyak RM2.5 juta bagi membantu anak pekebun kecil yang bakal menghadapi Sijil Pelajaran Malaysia (SPM) di bawah Program Tuisyen Rakyat.
Timbalan Menteri I, KPLB, Datuk Seri Abdul Rahman Mohamad berkata, seramai 3,000 anak pekebun kecil memperoleh manfaat daripada program yang berkonsepkan kelas bimbingan tambahan melibatkan mata pelajaran bahasa Melayu, bahasa Inggeris, Sains, Matematik dan Sejarah.
“Sebanyak 200 buah pusat tuisyen dibuka dengan penglibatan seramai 15 calon SPM di setiap pusat berkenaan di seluruh negara.
“Melalui program ini, pelajar dapat meningkatkan tahap pencapaian akademik selari dengan hasrat kerajaan untuk memfokuskan kumpulan sasar sebagai pemangkin kecemerlangan modal insan generasi pekebun kecil,” katanya pada sidang akhbar selepas majlis penyampaian bantuan persekolahan dan replika cek Program Tuisyen Rakyat Risda peringkat negeri di sini hari ini.
Menurut Abdul Rahman, pelajar yang terlibat dipilih Pegawai Pendidikan Dearah (PPD) dan sekolah masing-masing yang terdiri daripada anak pekebun kecil yang berpendapatan rendah.-KOSMO! ONLINE


Remaja dicekup berdua-duaan di bilik persalinan
Oleh KOSMO!

25 Mac 2022, 5:00 pm
JAKARTA – Dua remaja berusia belasan tahun ditangkap berdua-duaan di sebuah bilik persalinan di bandar Pasuruan, Jawa Timur, lapor laman berita Suara.com.
Video yang dimuat naik menerusi akaun Instagram bernama @infomalang24jam itu dirakam oleh seorang wanita yang turut berada di tempat kejadian.
Kedua-dua remaja berkenaan didapati tidak berpakaian ketika diserbu oleh orang awam.
Kelihatan seorang lelaki yang memakai topi sedang mengarahkan dua remaja tersebut keluar dari bilik berkenaan. Seorang remaja lelaki berseluar pendek kemudian dilihat keluar.
Wanita yang merakam video itu kemudian bertanyakan keberadaan remaja perempuan tersebut.
“Orangnya masih remaja. Perempuannya mana? Tak pakai baju pula,’’ ujar wanita berkenaan.

Lelaki bertopi kemudian memeriksa bilik tersebut sekali lagi sebelum mengarahkan remaja perempuan itu keluar.
Muat naik tersebut mendapat perhatian netizen di ruangan komen.
“Adik, cinta tak selamanya indah,’’ tulis seorang netizen.
“Segera bertindak bos,’’ komen netizen lain. – Agensi


‘Anak puan belum sedia ke tadika’ – guru prasekolah
Oleh NOR AZIAH MAT NOH

25 Mac 2022, 4:08 pm
PETALING JAYA – Niat ibu bapa menghantar anak ke prasekolah semestinya kerana menginginkan yang terbaik bagi pendidikan serta masa depan anak masing-masing.
Sudah menjadi lumrah bagi kanak-kanak menghadapi kesukaran untuk beralih dari keselesaan rumah ke alam baharu persekolahan yang mempunyai kelebihan serta kelemahan tersendiri.
Menerusi hantaran di media sosial, seorang ibu bernama Sofia Hussien berkongsi kekecewaan apabila guru di sebuah tadika menyifatkan tangisan anaknya yang berusia lima tahun sebagai gangguan dalam kelas.
“Ya Allah sedihnya, baru empat hari anak sekolah cikgu dah WhatsApp sebegini, tak normal ke kanak-kanak lima tahun menangis ke sekolah? Dikatanya tiada kesedaran nak belajar, sedih betul sampai macam ini cikgu pandang anak saya.
“Bukan saya tak ajar di rumah, anak saya tak pandai macam budak-budak lima tahun lain, tak layak ke masuk tabika?,” ujarnya.
Wanita itu turut memuat naik tangkap layar perbualan bersama guru terbabit yang membuat rungutan si anak asyik merengek dan belum bersedia untuk bersekolah.

Rata-rata komen pengguna media sosial lain menyokong wanita terbabit kerana merasakan tingkah laku anaknya itu normal bagi kanak-kanak berusia lima tahun.
“Normal budak lima tahun peringkat belajar melalui bermain, cikgu perlu pandai dekati budak-budak. Jangan salahkan budak tapi salahkan diri sendiri,” ujar Firdaus Selamat.
“Cikgu tadika, normal murid baru lima hari pergi tadika menangis. Pujuk dahulu, mengajar serta mendidik perlu keikhlasan dan kesabaran,” komen Siti Nadia. – KOSMO! ONLINE


Cadang beku akaun TH jika culas bayar nafkah
Oleh SITI A'ISYAH SUKAIMI

25 Mac 2022, 3:46 pm
PUTRAJAYA – Jabatan Kehakiman Syariah Malaysia (JKSM) akan mencadangkan supaya akaun Tabung Haji (TH) milik suami dan bekas suami yang culas membayar nafkah kepada anak-anak dibekukan.
Ketua Pengarah JKSM, Datuk Dr. Mohd. Na’im Mokhtar yang juga Ketua Hakim Syarie berkata, sehubungan itu, beliau sedang mengatur pertemuan dengan Ketua Pegawai Eksekutif Lembaga Tabung Haji (TH), Datuk Seri Amrin Awaluddin berhubung cadangan tersebut.
“Pertemuan ini adalah untuk melihat cadangan seterusnya bagaimana akaun TH suami dan bapa yang ada hutang nafkah kepada isteri dan anak-anak supaya boleh dibekukan untuk diselesaikan terlebih dahulu.
“Kita hendak memastikan suami dan bapa ini apabila pergi menunaikan ibadah haji, selesaikan dahulu hutang. Tak boleh pergi haji jika masih berhutang apatah lagi (hutang) dengan orang yang hampir dengan kita,” katanya pada sidang akhbar di sini hari ini.
Beliau memberitahu, langkah tersebut adalah untuk membantu suami yang zalim menunaikan hutang nafkah terlebih dahulu kepada anak-anak dan isteri.
Mengulas lanjut, Mohd. Na’im berkata, pihaknya juga tidak menolak kemungkinan bekerjasama dengan Permodalan Nasional Berhad (PNB) pada masa depan untuk menyiasat saham yang dimiliki suami atau bekas suami yang culas.- KOSMO! ONLINE


Warga Afrika antara 39 PATI ditahan
Oleh HARRITH HISHAM

25 Mac 2022, 3:29 pm
PUCHONG – Warga Afrika antara 39 pendatang asing tanpa izin (PATI) yang ditahan dalam serbuan Ops Selera di Taman Puchong Prima, di sini malam tadi.
Ketua Pengarah Imigresen, Datuk Seri Khairul Dzaimee Daud berkata, dalam operasi pada pukul 8.15 malam itu, pihaknya memeriksa seramai 58 individu terdiri daripada 20 warga tempatan dan 20 warga asing.
“Hasil pemeriksaan, seramai 39 warga asing termasuk 25 warga Afrika diberkas,” katanya.
Khairul Dzaimee memberitahu, seramai 13 wanita turut ditahan membabitkan 10 warga Thailand dan tiga warga Indonesia berusia 20 hingga 40 tahun.
“Hasil semakan yang dilakukan mendapati semua warga asing yang ditahan tidak mempunyai pasport. Mereka ditahan untuk siasatan lanjut mengikut Akta Imigresen 1959/63,” katanya. – KOSMO! ONLINE


Unit berkuda, K9 ditempatkan di sempadan Malaysia-Thailand
Oleh ROSALWANI CHE SOH

25 Mac 2022, 3:17 pm
KOTA BHARU – Polis Kelantan meningkatkan kawalan sempadan dengan menempatkan Unit Berkuda dan Unit Anjing Pengesan (K9) di sempadan Malaysia-Thailand di negeri ini.
Ketua Polis Kelantan, Datuk Shafien Mamat berkata, selain itu, pihaknya juga akan menggunakan teknologi dron dalam usaha mengekang kegiatan jenayah di sempadan.
Menurut beliau, pendekatan itu dilakukan seperti yang disarankan pucuk pimpinan tertinggi memandangkan Kelantan berdekatan dengan sempadan Thailand.
“Antara isu yang kerap dibangkitkan termasuklah penyeludupan, pendatang asing tanpa izin (PATI) dan sebagainya.
“Jika tiada aral melintang, kita akan mrlancarkan Unit Berkuda, K9 dan dron pada hujung bulan ini,” katanya selepas menyampaikan sijil penghargaan sempena Sambutan Hari Polis ke-215 Peringkat Kontinjen Kelantan di Ibu Pejabat Polis Kontinjen (IPK) Kelantan di sini hari ini.-KOSMO! ONLINE


Ribut petir, hujan lebat landa 8 negeri petang ini
Oleh NOR AZIAH MAT NOH

25 Mac 2022, 4:13 pm
PETALING JAYA – Penduduk di lapan negeri dinasihatkan berwaspada susulan amaran ribut petir, hujan lebat dan angin kencang petang ini.
Jabatan Meteorologi Malaysia(MetMalaysia) dalam satu kenyataan berkata, keadaan cuaca itu dijangka melanda di seluruh negeri Perlis, Kuala Lumpur dan Kedah melibatkan sekitar Langkawi, Kubang Pasu, Padang Terap, Sik dan Baling.
“Selain itu, cuaca yang sama melanda negeri Perak di daerah Larut, Matang Dan Selama, Hulu Perak, Kuala Kangsar, Kinta, Kampar, Batang Padang dan Muallim.
“Sementara itu, hujan lebat dijangka berlaku di Selangor melibatkan Hulu Selangor, Gombak serta Hulu Langat manakala di Johor pula termasuk Segamat, Batu Pahat, Kluang, Pontian, Kulai dan Johor Bahru,” ujarnya.
Jelas MetMalaysia, keadaan cuaca buruk turut melanda negeri Pantai Timur melibatkan kawasan Jeli serta Kuala Krai di Kelantan dan Terengganu termasuk Besut, Setiu, Hulu Terengganu dan Dungun.
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya. – KOSMO! ONLINE


Pusat hiburan tawar GRO warga asing RM1,000 diserbu
25 Mac 2022, 3:25 pm
KUALA LUMPUR – Sebuah pusat hiburan di Jalan Imbi, di sini diserbu selepas dipercayai menawarkan khidmat pelayan pelanggan (GRO) warga asing mencecah harga RM1,000.
Dalam serbuan pada pukul 10 malam itu, seramai 19 warga Thailand dan dua warga Vietnam berusia 23 hingga 37 tahun dipercayai bekerja sebagai GRO diberkas.
Ketua Pengarah Imigresen, Datuk Seri Khairul Dzaimee Daud berkata, seramai 100 individu terdiri daripada 79 warga tmepatan dan 21 warga asing yang berada di pusat hiburan berkenaan telah diperiksa.
“Hasil pemeriksaan, seramai 21 wanita warga asing serta empat warga tempatan termasuk seorang wanita yang bekerja sebagai pengurus, juruwang serta penjaga premis ditahan.
“Semakan mendapati tiga wanita warga Vietnam yang ditahan merupakan pemegang pas lawatan sosial serta isteri kepada individu tempatan dengan pas mereka masih lagi sah sehingga tahun depan,” ujarnya di lokasi serbuan malam tadi.
Menurutnya, semasa serbuan dijalankan terdapat pentas untuk mempamerkan GRO dan wanita-wanita berkenaan akan dipilih oleh pelanggan yang mahukan khidmat untuk menemani mereka.

“Pelanggan yang mahu khidmat wanita terbabit melayani mereka di tempat duduk akan dipakaikan dengan selempang dengan tanda harga RM100 hingga RM1,000.
“Bagi GRO yang menerima selempang pada harga RM1,000 dibenarkan membawa pulang wanita berkenaan untuk tempoh satu malam,” ujarnya.
Siasatan awal turut mendapati pusat hiburan yang menawarkan kegiatan karaoke itu beroperasi secara sembunyi memandangkan aktiviti hiburan tidak dibenarkan sepanjang tempoh Pelan Pemulihan Negara (PPN). – KOSMO! ONLINE


Pertahan maruah isteri, pemandu bas dijel enam tahun
Oleh DIYANATUL ATIQAH ZAKARYA

25 Mac 2022, 3:39 pm
MELAKA – Hanya kerana mempertahankan maruah isteri dan anak-anaknya, seorang pemandu bas dipenjara enam tahun selepas mengaku salah menyebabkan kematian tanpa niat terhadap rakannya dalam satu pergaduhan, tiga tahun lalu.
Pesuruhjaya Kehakiman, Maidzuara Mohammed menjatuhi hukuman itu terhadap tertuduh, S. Saravanan, 44, selepas mengambil kira pengakuan bersalah dibuat selain mangsa merupakan individu yang memulakan pergaduhan.
Sehubungan itu, mahkamah memutuskan pertuduhan awal yang dibuat mengikut Seksyen 302 Kanun Keseksaan dipinda kepada Seksyen 304(b) Kanun Keseksaan bagi pertuduhan pilihan.
Mengikut pertuduhan pilihan, tertuduh didakawa telah menyebabkan kematian PS. Satiaseelan, 41, dengan mengetahui perbuatannya mungkin menyebabkan kematian mangsa di Tasek Taman Murai Jaya, Durian Tunggal, Alor Gajah pada pukul 10.30 malam, 6 Ogos 2019.
Sabit kesalahan, tertuduh yang mempunyai empat anak boleh dipenjara sehingga 10 tahun atau denda atau kedua-duanya.
Pendakwaan dikendalikan Timbalan Pendakwa Raya, Muzila Mohamed Arsad manakala tertuduh diwakili peguam S. Paul Krishnaraja. – KOSMO! ONLINE.


Minta maaf, Perak tidak boleh bekal air ke Pulau Pinang
Oleh ASLIZA MUSA

25 Mac 2022, 3:53 pm
IPOH – Kerajaan Perak kekal dengan pendirian untuk tidak membekalkan air mentah kepada Pulau Pinang menerusi projek Skim Penyaluran Air Mentah Sungai Perak.
Menteri Besar, Datuk Seri Saarani Mohamad berkata, keputusan itu dibuat susulan kajian Lembaga Air Perak (LAP) dan Jabatan Pengairan dan Saliran (JPS) yang menunjukkan air Sungai Perak hanya mencukupi untuk menampung keperluan domestik.
Menurut beliau, empat empangan di Perak iaitu Temenggor, Bersia, Kenering dan Chenderoh digunakan Tenaga Nasional Berhad (TNB) bagi menjana elektrik untuk keperluan negara.
“Kalau air dari empangan itu diambil dan dibawa ke tempat lain, maka kapasitinya berkurangan menyebabkan turbin tidak berfungsi semaksimum mungkin.
“Ini bermakna, empangan akan menghasilkan tenaga elektrik yang jauh lebih rendah berbanding keperluan,” katanya selepas menghadiri Perhimpunan Peringatan Hari Polis Ke-215 peringkat negeri di Briged Utara Pasukan Gerakan Am (PGA) Ulu Kinta, di sini hari ini. – KOSMO! ONLINE


Perak, MITI bincang pelaburan RM32 bilion di Tanjung Malim
Oleh ASLIZA MUSA

25 Mac 2022, 4:04 pm
IPOH – Kerajaan negeri dan Kementerian Perdagangan Antarabangsa dan Industri (MITI) akan mengadakan perbincangan berkaitan pelaburan bernilai RM32 bilion bagi membangunkan Automotive High-Technology Valley (AHTV) di Proton City, Tanjung Malim.
Menteri Besar, Datuk Seri Saarani Mohamad berkata, ia h dijangka dalam masa terdekat di mana Perdana Menteri, Datuk Seri Ismail Sabri Yaakob juga difahamkan akan datang ke Tanjung Malim.
“Perbincangan sedang dibuat kerana kerajaan negeri juga perlu membuat persiapan.
“Kita perlu menyediakan rumah-rumah mencukupi untuk didiami pekerja nanti,” katanya di sini hari ini.
Sebelum ini, Ismail Sabri mengumumkan pelaburan baharu itu ketika berucap semasa penggulungan Perhimpunan Agung UMNO 2021 di Pusat Dagangan Dunia Kuala Lumpur (WTCKL), Sabtu lalu.- KOSMO! ONLINE


TH jalin kerjasama dengan Saudia
Oleh MOHD RASDAN AHMAD

25 Mac 2022, 3:34 pm
PETALING JAYA – Syarikat penerbangan Arab Saudi, Saudia Airlines (Saudia) menandatangani Penerimaan Tawaran Penerbangan Haji bersama Lembaga Tabung Haji (TH) untuk menyediakan penerbangan sewa khas haji bagi jemaah haji Malaysia bagi bagi tempoh tiga tahun bermula pada 2022 hingga 2024.
Penerimaan tawaran itu ditandatangani Ketua Pegawai Eksekutif Saudia, Ibrahim Koshy manakala TH pula diwakili Pengarah Eksekutif Haji, Datuk Seri Syed Saleh Syed Abdul Rahman bertempat di Jeddah Superdome, Arab Saudi yang turut disaksikan Ketua Pengarah Saudia, Eng Ibrahim Al Omar.
Syed Saleh berkata, TH merupakan satu-satunya badan kerajaan yang menyediakan pelbagai kemudahan secara komprehensif dan sistematik demi keselesaan dan kebajikan jemaah haji Malaysia.
“Tawaran kepada Saudia untuk menyediakan penerbangan sewa khas haji untuk jemaah haji Malaysia sekali gus mengukuhkan lagi hubungan dua hala antara Malaysia dan Arab Saudi.
“Penyediaan penerbangan sewa khas Haji ini adalah usaha berterusan TH dan merupakan salah satu persediaan awal TH untuk membawa jemaah ke Tanah Suci sekiranya kerajaan Arab Saudi membenarkan jemaah luar negara untuk menunaikan ibadah haji pada tahun ini,” katanya dalam satu kenyataan di sini hari ini.
Sementara itu, Ibrahim memberitahu, sebanyak 50 peratus Jemaah Haji Malaysia akan diterbangkan terus oleh Saudia secara berperingkat dari Lapangan Terbang Antarabangsa Kuala Lumpur (KLIA) ke Lapangan Terbang Antarabangsa King Abdulaziz, Jeddah dan Lapangan Terbang Antarabangsa Putera Mohammad Abdulaziz, Madinah.

Jelas beliau, Saudia memberi perhatian besar terhadap sektor haji dan umrah yang mana satu jabatan telah ditubuhkan bertujuan untuk menyediakan perkhidmatan yang terbaik buat jemaah.
“Saudia akan menggunakan pesawat Boeing B787-9 dengan kapasiti 298 tempat duduk untuk memastikan perkhidmatan terbaik diberikan dan pengalaman haji bermula sebaik sahaja mereka melangkah masuk ke dalam pesawat,” katanya. -KOSMO! ONLINE.


Bapa Nour Rania Asyifaa dakwa anaknya dijerut
Oleh NOR SHAFAWATI YUP

25 Mac 2022, 3:01 pm
SEREMBAN – Polis sudah melakukan siasatan dan menyangkal dakwaan bapa kepada seorang bayi perempuan berusia setahun tiga bulan yang mendakwa anaknya dijerut dan bukan meninggal dunia disebabkan kepala terjerut pada kain buaian seperti yang tular di media sosial Facebook semalam.
Kejadian menyayat hati itu berlaku ketika bayi itu, Nour Rania Asyifaa Yuseri berada di bawah jagaan pusat asuhan di Taman Nusari Aman, Bandar Sri Sendayan di sini, bulan lalu.
Ketua Polis Daerah Seremban, Asisten Komisioner Nanda Maarof berkata, polis telah menjalankan siasatan secara menyeluruh dengan bantuan kepakaran pakar forensik.
“Polis jalankan siasatan bukan sahaja secara individu tetapi juga menggunakan bantuan forensik yang siasatannya lebih tepat.
“Siasatan kes itu sudah lengkap dan telah dihantar kepada Timbalan Pendakwa Raya untuk tindakan lanjut. Saya tidak boleh (komen) kata ada unsur jenayah atau tidak tunggu keputusan pihak pendakwa raya,” katanya dalam sidang akhbar sempena Sambutan Hari Polis Ke-215 peringkat Ibu Pejabat Polis Daerah (IPD) Seremban di sini hari ini.
Nanda berkata, sehingga kini polis tidak menerima sebarang aduan atau laporan daripada bapa bayi itu dan hanya maklum selepas membaca hantaran yang tular di media sosial.-KOSMO! ONLINE


Impian besar Kane julang England
Oleh KOSMO!

25 Mac 2022, 1:15 pm
LONDON – Selepas dihimpit kecewa pada pentas Euro 2020, penyerang England, Harry Kane kini mula memberikan fokus untuk memburu kejuaraan antarabangsa pertama buat The Three Lions pada Piala Dunia 2022 di Qatar November depan.
Ketika ini, satu-satunya kejayaan England di peringkat antarabangsa adalah ketika memenangi Piala Dunia 1966, namun selepas muncul naib juara Euro 2020, skuad kendalian Gareth Southgate kini nyata berada pada prestasi terbaik termasuk layak ke separuh akhir edisi 2018.
Malah, sepanjang pusingan kelayakan sebelum ini, England menjadi pasukan yang memiliki kualiti apabila mengesahkan kemaraan ke pusingan akhir dengan rekod tanpa kalah sepanjang 10 perlawanan Kumpulan I.
“Selepas Piala Dunia 2018 hingga sekarang, kami mempamerkan peningkatan daripada segi pasukan ini dan juga hubungan dengan penyokong. Sudah pasti ada harapan yang diberikan kepada kami.
“Jelas sekali perlawanan akhir (Euro 2020) pada musim panas lalu begitu menyakitkan. Sudah pasti kekecewaan itu masih dirasai dan ia juga menjadikan kami terus dahagakan kejayaan serta cuba memenangi kejohanan besar.
“Kami sedang berusaha ke arah itu dan kami dapat rasakan yang pasukan ini bertambah baik setiap tahun. Kami harap ia menjadi langkah besar untuk menjadikan pasukan ini yang terbaik dalam sejarah bola sepak England,” katanya.

Ketika ini, England sedang bersiap sedia untuk menghadapi perlawanan persahabatan menentang Switzerland, awal pagi Ahad ini dan Ivory Coast (Rabu).
Kane juga berada dalam prestasi terbaik apabila meledak tujuh gol dalam dua perlawanan terakhir pusingan kelayakan menentang Albania dan San Marino sekaligus kini mengumpul 48 gol secara keseluruhan untuk menyamai jumlah dihasilkan Gary Lineker. – AGENSI